timestamp: atn

url: =Georgia Cik-Nawngpi (Swamp) :: ZOMI DAILY\nHih US gamhuam Georgia gamke-a a thang mahmah Nawngpi (Swamp) pen tuma kum 6500 laipan themthem hong ki behlap toto-a tu-in North America ah a lianpen Blackwater Swamp in ki ciamteh hi.\nHi mun pen tanglai in Atlantic tuipi nawl hi-a tua hunlai aa tuipi pangto teng tui in a neknek na-in bawltawm bangin phung saupi (Coastal terrace) hongpiang hi.\nKhuahun ki hei-in tua munteng tuipi tawh tai za bangin hong ki gamlat ciang tua phungsau pi in guahtui te khakcip in a taw ah singmuat lomuat pan-a hong piang leiman (peat) ten tui khak a hih man in a lian mahmah tuikuang-daipi (shallow basin) bang-in hong piang hi. A sawtna ciang a lian mahmah nawngpi(swamp) in hongpiang a hihi.\nHih nawngpi pan-in Gunpi (river) nih St. Marys River leh Suwanee River hong ki pan khia-in Suwanee gunpi in hih cik pan-a phul tui-i 90% pen Gulf of Mexico tuipi sung-ah luansuk in 10% pen St. Marys Gunpi in Atlantic tuipi sung-ah luansuk hi.\nOkefenokee cih minpen Native American te pau hi-in A Linglawng Leitang (Land of the Trembling Earth) a cihna hi. Lian mahmah in 438000 acre in zai-a a kawm ah Vompi, Sakhi, Saham, Vasingdangtu cihbang ganhing namkim 400 val om ci hi.\nHih cikpi lianlua a hih man-in a sungah khangkhat bang i om hang i muh khit zawhloh ding na tampi omlai dinghi ci-uh hi. Mitkha tawh a mu nuamta dingin a nuai ah tom-kim-cing in ki en thei hi.\nPrevious: A ihmu a-golpi ~ The Sleeping Giant\nNext: Akileek kim Khanuntak na leh Pilna ~ Pau Do Lian


url: =Malaysia Marigold bawngnawi te ki dop huai [Recall Product] ~ ZD :: ZOMI DAILY\nposted on 17 October 2016 at 5:19 pm UTC+9:30 Lomkholna: Malaysia, News, Sawltak, World\nMalaysia gamsung ah akibawl ahi Marigold bawngnawi te lakah 200ml leh 1 Liter Package in akibawl te pawlkhat a Company te’n samkik [Recall Produck] uh cih theStar News pan kiza hi. Samkik [Recall Produck] cihciang in hih bawngnawi te sungah akihel Ingredient tepen akihelding zahsang in avalzaw ahih keileh atamzaw kihelkha om cih ahihi.\nHih Marigold te ii sapkik bawngnawi tepen Expiry Date November 07 ciang (Peninsular Malaysia) leh November 11 ciang (Sabah, Sawarak, Labuan) ahihi. Sabah leh Sarawak lamah Zomi te ki omkholloding ahih manin, ei ciaptehding in November 07 ciangdong Expiry Date aomte cihna hipah hi.\nMarigold Company te ii genkhiatna ah hihbang in asapkikna ahangpen Marigold HL te sungah akihel Cholate Milk pen akihelding zahsang in tamlua ahihman ci uhhi.\nCustomer Feedback tungtawn in aki theikhia hi a, Customer te ii Feedback piakpen “Marigold HL Chocolate Milk” akicite bek hi a, ahi zongin Marigold Company in adang Package ahi “Marigold HL Plain Milk” leh “Marigold HL Strawberry Milk” tezong samkik uhhi. Tuaban ah 1 Liter in abawl Package te ahi “Marigold HL Milk with Plant Sterols” tezong samkik uh cih kiza hi.\nBawngnawi Brand adangdang tampi omsam ahih manin, Malaysia gamsung aom Zomi te’n hih Marigold Brand te dawnloh photding ahoihzaw khatam maw? ZD Sawltak #zomidaily\nPrevious: Lunggulhna liankhat ~ Dr. James Dongno\nNext: Rethinking Our Identity: A closer look at Chin, Laimi and Zomi ~ Dr. Dongno


url: =Gamthu (Politics) icih ciang’n… ~ Bob Tuangpi :: ZOMI DAILY\nposted on 25 October 2016 at 11:01 pm Lomkholna: BobTuangpi, News, Politics, Zomi\nGamvai leh ki-ukna vai (Politics) cih ciangin leitung mihingte’khuasakzia khempeuh tawh akisai ban ah nisim nuntakzonna, neekzonna ah mihingte ikizopna khempeuh politics nuai ah aom ahihi. Leitungah mihing a omlai teng buaina (problem) om ding aa, tua mihingte’buaina alemtuah ding leh kisapnate akicingsak dingin politics kisem ahihi. Na khempeuh kizom dimdiam tek(inter-related) aa, tua khempeuh abuptuah in politics ahi hi. Lamgei ah mehteh mehgah azuak nupinu leh anbuukah an ahuan nupinu zong gamthu hoih kei leh sukha veve hi.\nZawnna leh tualniamnate zong politics ahoih loh man mah abulpi hizaw hi. Biakna, ngeina, pilsinna, nasepna, sumbawlna, nuntak khuasakna ah kideidanna leh apilte in apilna bangin thaman hamphatna angahna leh angahlohna pen gamvai leh gam ki-ukna hoih leh hoihlo tungah kinga pha mahmah hi.\nGamvai leh ki-ukna ah panlakna leh gualtung tuanna anei minamte in gamkhat a ut bangbang un zeek thei uh hi. Tua ahih manin, gamthu leh ki-ukna athudonlo minam leh gamte khangtolo in mite nuai ah ong den tawntung uh hi.\nTua hi aa, ei khangthak Zomi momnote in politics ah munluah in ithudon ding kisam mahmah ta hi. Politics I uuk kei aa ikin kei leh minamdangte’ khutsung kitung ding hi. Mihingte in hong piangsak Vanglian Pasian piaksa ipianpih suahtakna, hamphatna leh mihing bangin vaangnei takin inuntakna dingin gamvai leh ki-ukna ahoihloh phamawh hi.\nKipawlna tuamtuamte zong politics nuai ah a om hi aa, biakna sia makai I Pastor te zong politics nuai ah a om uh ahih manin, politics hoih kei leh hih bang kipawlnate kineitheilo ding hi lai hi. Politics akhiatna atomin gen leeng, leitung aom lai tengin mihing om ding aa, mihing omlai teng buaina om ding hi.\nTuavai khempeuh politics tawh kisai ahihi cih leh ahitheilote ahithei dingin lampi sialna pen politiciante’ nasep hi cih gen nuam ing. Tua ahih manin, an na neek aa puan na silh naak leh nainggnanzayy tawh kisai na hi aw!!!\nPrevious: Thailand pan Refugee te Kawlgam ki ciahsakta ~ ZD\nNext: Malaysia Shopping Mall khatah Escalator pilhkhiagawp ~ ZD


url: =Man Suan Cing (Esther Cingsan) | Siantongluan\nDorcas Team Piang: 1981 kum ciangin a pa makaihna tawh “Dorcas Team” ci-in numei action team khat phuan uh hi. A pa gospel paina-ah zui zelin, a pa in thu genin Dorcas teamte in lasa zel hi. Tua bangin Tedim gam, Manipur gam, Mizoram dongah gospel a pai uh hi. A nu in inn panin thungetna tawh a huh den hi. 1983 kum ciangin “Topa phat ni” cih lakhui khat a bawl uh hi. 1985 kumin “Zeisu’n ong kun” cih lakhui bawlin Lusei kam tawh “Lalpa fak ru” cih la khui 2 bawlin, 1989 kumin Lusei kam mah tawh “Babylon” cih la khui khat zong a bawl hi.\nLai Siangtho Sangkah: 1990 kum ciangin Pasian thu sin dingin India gam Gurgeon-ah a naute Liansen leh John Kampi tawh pai uh a, Topa hehpihna tawh kum khat a zo uh hi. Inn lam a ciah kawmun Nagaland-ah a lawmte tawh gospel a pai uh hi. 1991 kum ciangin Bangalore-ah Berean Baptist Bible College & Seminary-ah a naute 3 Liansen, John Kampi leh Kimnu tawh a pai uh hi. Tua kumin Pasian thu leh la tawh a pattah a pian’na pa in nusia hi. Ama munah Pasian ding ahih manin a sang kahna uh a unau-un a zom suak thei uh hi. 1995 kum ciangin BBBC panin B.Th. degree a ngah hi.\nEBC-ah Nasepna: 1995 June kha panin Evangelical Baptist Conference Pawlpi in hun bit a la tawh Pasian nasem dingin la-in tu ni dongin a sem hi. 1997 kum ciangin a pa patsa zom kik uh a, a team memberte a kim nawn loh hangin amau unau teng mah in “Dorcas Unau” ci-in team bawlin “Phat ding kilawm” cih lakhui a bawl uh hi. 2004 kum ciangin Rocky Mountain (USA) Zomi Innkuante panpihna tawh “Bethlehem Aksi” cih Christmas Album khat a bawl kik uh hi. Hih lakhuite a pian theihna dingin mun tuamtuam a om Zomite thatang, neihsa leh thungetna tawh a panpihna hang bekin a piang thei hi ci-in lungdam mahmah hi. Midangte Album sungah zong a kihelna om kawikawi hi.\n1. 1998 kumin Tedim Christian Fellowship in Zogam a lasa siam cih pahtawina pia hi.\n2. 2003 kumin Momnote in la sa siam pahtawina mah pia hi.\n3. 2005 kumin ZCLS in lasa siam pahtawina pia hi.\n1. Siing vangkhua-ah ka hei a,\n2. Aw ngilh mawng e ka zua aw,\n3. Len lai ni nuam hong phawng e,


url: =Natun nopna mun tel in ~ Khaineu Hatlangh :: ZOMI DAILY\nNatun nopna mun tel in ~ Khaineu Hatlangh\nposted on 14 September 2016 at 12:30 am Lomkholna: Article\nKhat ciat khat ciat in utna mun leh mungtup ih nei ciat aa, tua ih tun theihna dingin ih hihtheih zah in ih hahkat ciat hi. Lam ih pai ciangin ih paina ding mun hoih tak ih en aa, lamnuam mah ki tawn nuam ciat iin ih paina ding mun hoih hiam.. hoih lo hiam ci in hoih tak ih sit-tel phot hi.\nAhi zongin khat veivei ih tuna ding mun en kawm in ki pailo kha thei aa, a nop lampi ih tot nop man in, ih tun nopna mun en kawm in pai lo kha ih hih manin ih tun nopna mun ih tun kha kei thei mawk hi. A thu pi pen in bang hiam cih leh ih pai laitak ih pai na ding lampi ih et kawm iin ih tun na ding mungtup zong en kawm aa ih pai kul hi. Tua ih mungtup ih tun theihna ding in lampi zol, nuam lo kha mah ding hi, ahi zongin ih tot hong kul hun om ding aa, khat veivei ih tunna ding mun ih et kawm loh ciangin a nop lam ki tawn kha aa ih utna leh ih tup mun ih tung kei kha thei hi.\nIh nuntak sungin ih phawk tek ding ka deih masak ah, “Learning from the mistakes of others” cih thu hi. Mi pawlkhat te’n mi hih, sep dan khawngpeuh en in na ki sem aa, deihna leh utna tawh na sem kha lo thei hi. Tua hi aa ih gualzawhna ih ngahma iin ki lungkia in ki tawtolh kik thei zel hi. Ahi zongin, ih nuntak na ah, haksatna mun ih tun ciangin, a tup uh thei, a pai nopna mun uh a thei te haksa ta leh a ngah ding uh, atun na ding mun uh thei, mukhol ahih manin lungkia lo in pai to suak teta uh hi. A tupna uh hoihtaka thei a, tua a tun nopna mun uh hoihtak a theiten kawina ding mun te ah kawi ziau lel aa, ahi zongin, apai na ding uh a tel lo a tun nopna a theilo, midangte’ paidan khawng en aa a na pai maimai te, haksat na dinmun hong tun ciangun, koi lam paiding, taklam pial ding hia, veilam pial ding hia ahih kei leh, mai lam a tang paisuak ding hia, ahih kei leh ki leh kik ding hia cih thei zolo in, buai cihtak in buai thei uh hi. Tua bangaa ih tun nopna mun en kawm, mitsuan kawm sa aa ih pai kei aa mi te pai dan peuh en kawm kawm in ih om leh ihbuai ngeingei ding aa ih theih kik hun ciang in mi te’n ong paisan khin ta ding aa, tun nopna a tel te gamla pi ong tun san ding aa gual pha zo lo ih suak ding hi.\nNa paina ding mun hoihtak na et kawm mah bangin na paina sa lampi zong en pha kik zel in. Na tun nopna mun na gal et kawm in koi ciang tungta aa koi tan ki sam lai, ni dangin kei koi ci pai aa koi mun ah kawi pai aa koi ah kualpai ka hiam? Koi mun teng ah ka tangpai ding ki sam hiam?ci in ei leh ei ih ki et phat ding zong ki sam hi. Ih Khekhap hoihtak en pha in ih khialhna mun te puah kik ding hang aa, tang tak leh ih tup mun ih tun baih theihna dingin tha ih lak kik ding zong ki sam hi.\nTun nopna mun nei na pi in a tel melmel lo pawlkhat ki om thei hi. Tua te in a nopna mun lam ong sawk kawikawi ding uh aa, haksat hun ciangin a nopna lam tai zel in a tawp cih om thei lo ding aa, cik mah hun in gualzo ngeilo ding uhhi.\nTua hi aa na pai, na tun nopna mun na tel na bek hilo iin, na paina sa khekhap ki en pha kik zel in la, kei bang ci pai ka hiam… bang ci pai leng ka tupmun tung baih ding aa, bang ci leng taangtak in pai thei ding ka hiam… cih ei leh ei ih ki et kik ding thupi ka sa mahmah hi.\nPrevious: I hihna hong lak kammal pawlkhat ~ David Tuang\nNext: Christian Hymn te’ tangthu: Bethlehem Khua Neu Mite Aw\nZomi State Committee vai ~ Pu Thangboi\nKammal khat maw i buaipih uh ~ T. Sawmlian\nWashington DC Area pan Zomi 6 in Degree leh Diploma tawh gualzawhna ngah


url: =Christian Hymn te’ tangthu: A Thu Ka Gengen Nuam Hi :: ZOMI DAILY\nposted on 3 September 2016 at 3:00 am Lomkholna: Article, Biakna, Hymn, Zamkhatkham\nArabella Katherine Hankey (1834-1911)\nWilliam G. Fisher (1835-1912)\nEvangelical Christian-te laka “Clapham Sect” a kicite’ laka khat ahi Arabella Katherine Hankey’ phuah ahi hi. (“Clapham Sect” i cih bel England gam Clapham-a teng mihau Anglican Evangelical-te kilawhna min ahi hi. 1844 kuma kihawm Edinburg Review sunga article khat ah Sir James Stephen in tua mite lawhna-a a zat min kizang suaksuak ahi hi. “Clapham Sect” sungah mi minthang tampi oma, tuate’ lakah England gama sila neihna nakpi-a a langpan William Wilberforce, bank nasepna lama minthang mahmah Henry Thornton, Clapham-a rector John Venn, East India Company-a director sem ngei Charles Grant, governor-general of India a sem ngei Lord Teignmouth, barrister minthang mahmah James Stephen, Evangelical makai minthang mahmah Zachary Macaulay, Parliament-a dissenting member William Smith-te kihel uh hi.ZKK)\n1866 kumin in Miss Hankey in i Topa Zeisu’ nuntakna tawh kisai laibu khat gelh hi. Poem-a a phuah ahi hi. Tua kum mah-in a pumpi dam het lo-a, i dam loh i hat loh laitakin kammal telnop nono-a kigelh laite mi kim in telnopsa hi, ci-in phawk hi. Tua mah tawh kizui-in Eden Huan panin Bethlehem bawngkuang sung, tua pan i Topa leitungah a om lai-a a nasepnate poem-in gelhkhia hi. Tua laibu 1868 kumin kikhenkhia a, “The Old, Old Story” cih thulu tawh kihawmkhia hi. Khen nih kisuah-a a masa lamteng “The Story Wanted” kici a, tu-a la-a i sak pen hi pah hi. A nunung lamteng “The Story Told” ci-in kikhen leuleu hi. Tua laibu kideih mahmah-a, kampau tuamtuamin kitei hi.\nA khen masateng William H. Doane in a aw bulh-in “Tangthu Hong Gen In” (Tell Me the Old, Old Story) ci-a la ngaih mahmah khat a suah mahbangin a khen nunung taang li teng William G. Fisher in a aw phuaka “A Thu Ka Gengen Nuam Hi” (I Love to Tell the Story) kici la ngaih mahmah khat hong piangkhia leuleu hi.\nWilliam G. Fisher bel America gam Philadelphia khua-a musician minthang khat hi a, piano zuak mi khat ahi hi. “A Thu Ka Gengen Nuam Hi” (I Love to Tell the Story) la-aw a phuah ciangin a sakkik ding phuahbeh hi. “Tua thu ka gengen nuam hi, Gengen lai ning vantungah, Hih thu tul thei ngei lopi, Zeisu leh hong itna” ci-a a phuah ciangin a la dawng buppi ngaihsak mahmah hi. 1875 kuma Philip P. Bliss leh Ira D. Sankey-te’ kaihkhop Goslpel Hymns and Sacred Songs labu sungah kihel pah-a, mun khempeuh-a evangelical Christian-te’ deihpen la khat suak hi. “A Thu Ka Gengen Nuam Hi” (I Love to Tell the Story) ahi-a, “Tangthu Hong Gen In” (Tell Me the Old, Old Story) ahi zongin, Arabella Katherine Hankey’ phuah late a dawng nih-in tuni dong kisasa a, William Fisher in a sakkik-a a gen bangmah-in vantung donga i sak ding late ahi hi.\nPrevious: Ngaihsutna nam 4 te ~ Lengtong Pauno\nNext: Leadership ~ Laitai April 2008


url: =My Dream ~ Dimno Pa :: ZOMI DAILY\nposted on 20 January 2016 at 9:43 pm UTC+9:30 Lomkholna: Article, Paukhankap\nNudim (Sanginnpi gei a kimlek nu) in thu hong ngetsak dingin ka Ute’n hong sapsak hi. Hongtun’ ciangin a lawmte thum hong tonpih beh lai-in nakpi tak in thu hong ngetsak hi. Aman’ uh ciangin inn nuai-ah tuak suk in ka nu te’n niangtui hai khat tek (Super Coffee Mix ) bawl uh. A pai ding uh ciangin ka nu kiang ah kam vai khak in, “ Kap bel bangmah ci peuh mah kei in teh…a gan zon na panin dawi ii mat hi-in, limtak in thu ngetsak ding kisam hi…bangmah thulamdang in ngaihsun kei un, hong hoih lel in teh…” ci-in gen hi.\nUpmawh hong bang lo-in ka dam theihloh ciangin saklam sangveng aa cimeek theih Pavial ka Ute mah in hong kan sak leuleu hi. Pavial hong cih na ah, “ tunung in taikua (University Of Kalay) aa Motorcycle tawh tuuk na cih uh, tua atuuk lai-in a elzaang leh apangh aom, a thaguite tawm kipelh in tua in a sisan pai mansak lo-in aci ana sak hi. Ni nih ni thum sung khawng pongman in tuilum leh thaamthau tawh meek le hang hong hoih in teh” ci-in kapa te gen!\nNop tuam cih thadah in a gim tektek dan ka hi aa, ka nute zong dah mahmah in kei zongh lupna tung ah pau zo zokzok nawn lo-in lumcip dikdek ta ingh.Tuabang hun laitak in Pibuah (zambuah) in a vakna panin kawl phunggyi khat tawh hong ki ho-in, ka damding hong deihsak luatna tawh inn ah amahmah in hong pai pih in, dawilam ( aisan na) tawh ki bawlna nei leuleu ingh. Tua Phunggyi pa in, “ na tapa uh pen mikhat in haza in, ahai ding aa abum hi, avaang in zo lai-in hi cidan in aci ana hi” ci-in ka pa kiang ah gen leuleu hi. Hong bawlbawl hangin ki lamdan na nei mahmah lo, gim semsem in khua amu nawn lo hi phial ta ingh.\nKal nih val bang lupna tung ah lumcip ta-in, ka lu phot toh ding na ngawn kei tha tawh phong to zo nawn loin, ka thawh nop ciangin kalu pan’ in hong ki dom ta hi. Khua zong aphawk meelmeel nawn lo hita mai ingh. Pawlpi panin Sia leh Upate in hong veh in thu hong ngetsak uh hi. Atawp naah, pawlpi keem ka siapa un, “ Paukap pen tunai…tukum…sung biakinn hongtun loh sawt sim tham lua mahmah a, Lai Siangtho sung ah Pasian in a it mite, thuhilh acih dan mah in Pasian in a it a tapa a siat ding lau in a thu hilh hi”, ci-in hong gen hi.\nSum lei tawi zongin Wesley Clinic ah zato lum dingin ki thawi in pai ungh. Zatopi ka tun phet un Siahuanpi te’n hong vel pah a, ka cisa hong teh in thawlpi( glucose ) hong khai pah hi. “Tu laitak hi cidan in ana pen tam mahmah a, tawm hong ziakailai le uh cin, na nau uh pen sih suah ding hi uh teh…a sih kei phial le zong mi pongman bang nawn lo-in hai in teh” ci-in Zato siahuan pi pan’ ka Ute kiang ah na nagen hi. Ka ci sa hong kia thei tuan mahmah lo-in, kei lah khua aphawk nawn vetvet lo, hi ta ingh. Ka nu in ka lutung ah akhut nga in thu hong ngetsak ka phawk kha vat a, kei aw ei… asi takpi ding ka hih tah a maw…ka sepnop…ka bawlnop…tam lai mah si, ci-in nidang ka damlai hun te ngaihsun in ka khi hong luang in ka ki dik hi. Ka nu’n, “ Kap… bangci na…na mangsia maw…..zankim pipi in… na ki dikdik tah” ci-in ka lu pan’ hong ngawk a, kadiip kua-in tha khat thu in khanglo vat ingh. Ka cinat pen:-\nPastor te’n Pasian in a thuhilhna hi, Bianinn lam hong naih kik leh… ci\nThungen te’n Dawi i maat hi, thungen leeng dam kik in teh…ci\nSiahuan te’n Nat gual hi-in, annek tui dawn na ki dawm leh…ci\nPhunggyi te’n Mi’ bumh hi-in, bumh leh kik leng hoih in teh…ci\nCimeek te’n A thagui kipelh in, tua meek le hang dam in teh…ci\nKhai leh guai…. ka lung hongkham sak peuhmah zel ei? Dam lo te a bang bawl aa adam lo hi diam o????????\nPrevious: Kha Suanga Kibualna maan taktak\nNext: Zomi Ngalliam Khat Tualkiatna (Dahna Thuthang)


url: =Laisiangtho munkhat leh munkhat kitukalh cihbang aom theiding hiam? :: ZOMI DAILY\nLaisiangtho munkhat leh munkhat kitukalh cihbang aom theiding hiam?\nposted on 10 September 2019 at 9:06 pm Lomkholna: Article, Biakna, Zamkhatkham\nLaisiangtho mun khat leh mun khat kitukalh cih bang a om thei ding hiam?\nLaisiangtho i cih Pasian’ humuapna tawh hong kipia hi-a (2 Tim. 3:16), Khasiangtho’ makaihna tawh a kigelh ahih manin (2 Pet. 1:21) thu khat-in luangin a kitukalh cih bang om lo hi. Piangthak-a Laisiangtho a um mite bel hih bang thu peuh tawh buai khol lo a, ahi zongin mi pawlkhatte in up nading sangin up loh nading lam-in thu gengen thei uh ahih manin i upna ah i kip mahmah ding thupi hi.\nA peuhmah-in “kitukalh” i cih bang hi mawka bang hangin mi pawlkhat in Laisiangtho sung ah a kitukalh thu pawlkhat om hi, ci thei mawkmawk uh ahi hiam? cih zong theih huai peuhmah hi. “Kitukalh” i cih pen Mangkam-in “contradict, contradictory, contradiction” kici a, tanglai pek pana kizang kammal khat ahi hi. Hih kammal a kizat simin hih kammal’ khiatna a telgen masapen Greek mipil Aristotle’ genna ngaihsut huai hi.\nAristotle (384-322 BC) in “kitukalh” i cih ciangin, “a kibang mi khat adingin a kibang na khat a kibang hun leh a kibang thu ah hi napi-in hi lo cih bang hi thei lo hi” (that the same thing should at the same time be and not be for the same person and in the same respect is impossible) ci-in na gen hi (Aristotle, Metaphysics, iv 1005b 18-20, as quoted in William Arndt, Bible Difficulties and Seeming Contradictions, Eds. Robert G. Hoerber and Walter R. Roehrs [St. Louis: Concordia Publishing House, 1987], 126). 1920 kum-a kikhen Standard Dictionary in “kitukalh” i cih pen “thu khatpeuh maan lah maan khial lah khial cih bang om thei lo hi” (the same proposition cannot be both true and false) ci-in siangtakin na gen hi (Ibid).\nA mi ngaihsut kul hi. Gentehna-in, Sawltakte’ Tangthu 12:1-2 ah, Herod in Sawltakpi James’ ngawngtan-in that hi, ci hi. Sawltakte’ Tangthu 15:13-21 ah tua Jerusalem Council kikhopna ah thugenpi khat pen James hi leuleu ahih manin pawlkhatte in tel haksa uh hi. A mi kibang lo hi. A masa James pen Sawltakpi 12 laka khat hi a, John tawh a unau, Zebedee’ tapa ahi hi. James nihna pen bel i Topa’ sanggampa hi a, Joseph leh Mary-te’ tapa ahi hi. Matt. 13:55 leh Mark 6:3 te ah kitel mahmah hi. James’ Laikhak gelhpa zong hi lai hi. Jude’ Laikhak gelhpa tawh unau uh ahi hi.\nA hun ngaihsut kul hi. Gentehna-in, Piancialna 1 ah leitung a kipiansak lai-in kicing mahmah-in hoih mahmah hi, ci napi-in Piancilna 6 i sim ciangin leitung sia lua mahmah-in mawhna leh siatna vive tawh kidim leuleu hi. A bangci ahi tam? Piancilna 1 ah leitung ah mawhna hong lut ma hun lai-a leitung a hoihna a kigen hi a, Piancil 3 ah mihingte hong mawh uh a, leitung ah mawhna leh siatna dim ta hi. Piancil 6 ngawngaw ciangin bel mawhna leh siatna kithuak zo nawn lo a, tuiciin-a sawpsiang ding ciang hong tung ta hi. A hun et kul hi.\nA thu ngaihsut kul hi. A kigen thu a kibang mah ahi hiam? Gentehna-in, Matthew 11:14 ah Zeisu Khazih in, “Amah sang nuam hi le uh cin, a hong pai dinga kigen Elijah ahi hi” ci-in Tuiphumpa John’ thu na gen hi. Tuiphumpa John leuleu in Jerusalem pan-a hong pai mite in “Elijah” na hi hiam? ci-a a dot uh ciangin “Ka hi kei hi” ci-in na dawng kik ngiat hi (John 1:21). A bangci ahi tam? A thu kibang lo hi. I Topa’ gen pen Malachi 4:5 a kigenkhol Elijah hi a, John pen tua pa hi takpi hi. Ahih hangin Jerusalem pan-a hong pai mite’ gen Elijah pen tanglai a kamsang Elijah hi mawka, John in tua pa ahih lohna a pulaak hi lel hi. Kitukalh dek lo hi. “A kibang thu” hi lo hi. Elijah veve, tanglai-a kamsang Elijah leh a kigenkhol Elijah-te’ thu a kigen ahih manin khat leh khat kitulkalh dek lo uh hi.\nTua ahih leh, Laisiangtho sung ah a kitukalh thu pawlkhat om hi a ci mite in tua thute limtak encian takpi-in tuate “a kibang thu ah” (in the same sense) kituak lo-in kitukalh takpi hiam, cih a kan phat mahmah ding uh thupi ding hi. Gentehna-in, Khatveivei a thu a la a cinga a kigen loh manin, Jericho khua gei a mittawte a kidamsakna ah, mun khat ah mittaw khat ci-a, mun khat ah mi nih a cih zelna (Matt. 20:30; Mark 10:46; Luke 18:35) leh Jericho khua sungah a lut laitak uh ci zel na pi-a (Luke 18:35) mun khat ah a pai khiat laitak uh a cih zelnate (Mark 10:46; Luke 19:1) bangin Laisiangtho amah leh amah a kitukalh ding tawh a kibat hun om thei mah hi.\nJericho kici khuapi khat bek om lo a, tanglai khuapi leh tua hun lai-a khuapi ci-in khuapi nih na om hi. Khuapi khat panin Zeisu Khazih a pusuah laitakin a khat pen ah a lut hi gige hi. Tua ahih manin Jericho khua khat bek hi leh a kitukalh ding hi mah a, ahih hangin khua khat bek kigen hi lo a, khua kibang lo nih, khat pan pusuakin khat ah lut, cih thu ahih manin, “a kibang na khat a kibang hun leh a kibang thu ah hi napi-in hi lo cih bang” hi lo a, a hun kibang lo, a thu kibang lo, khuapi nih, a lui leh a thak cih thu ahi hi. Kitukalh lo hi.\nTua ban-ah, mun khat ah khutdawhngen khat ci napi-in mun khat ah nih, a cihna tawh kisai-in tua munte a kitukalh uh hiam? Kitukalh kilkel lo hi. Bang hang? Khat in khutdawhngen “nih” a gen hi a, a dang mun pen in tuate’ laka “khat” a gen hi lel hi. Khutdawhngen “khat” om hi a ci pen in “nih hi lo hi, khat bek hi” ci lian hi leh bel a kitukalh suak ding hi. John 20:12 ah thawhkik ni zingsangin i Topa’ han ah vantungmi “nih” kimu ci a, Mark 16:5 in lah “khat” a cih zel tawh a kibang ahi hi. Khat a ci pen in nih om kei, khat bek hi, ci hi leh kitukalh ding hi, ama’n bangzah bangzah a om zong in khat’ thu a gen hi lel hi.\nTua ban-ah, Laisiangtho kitukalh hi, i cih mawkmawk ciangin i tel loh luatna peuh kilang thei gige zawlai hi. A diakdiakin a kigelhcilna Hebrew leh Greek-te thei lopi-a mawk ciakciak mi pawlkhat om thei uh hi. Gentehna-in, Sawltakte’ Tangthu 9:7 ah, “Amah tawh zin khawm mite pau lo-in a om uh hi: awging za napi-in bangmah mu lo uh hi” ci hi. Sawltakte’ Tangthu 22:9 leuleu ah Paul in, “Kei tawh a om khawm mite in khuavak a muh hangin kei’ tunga thu hong gen pa’ aw a za kei uh hi” a cih ciangin pawlkhatte in hih mun ah Laisiangtho kitukalh ei, ci uh hi.\nAhih hangin a kigelhna Greek a theite in tua ci ngaihsut lo uh hi. Sawltakte’ Tangthu 9:7 ah “za” cih kammal pen Greek kampau-in akouo hi a ‘genitive-a’ kizang ahi hi. Sawltakte’ Tangthu 22:9 leuleu ah hih akouo cih kammal mah ‘accusative-a’ kizang ahi hi. A khiatna kilamdang mahmah hi. Genitive-a a kizat ciangin ‘aw’ khat kiza, a za mite’ bil ah ‘aw’ khat ging, cihna ahi hi. Accusative-a a kizat ciangin ‘aw’ mawkmawk khat kiza cihna hi nawn lo a, a za mite in a khiatna a theih uh ‘aw’ khat kiza cihna ahi hi. Hih mun nih kitukalh zenzen lo hi (William Arndt, Bible Difficulties and Seeming Contradictions, 129).\nA kiciangtan lua mahmah mihingte’ theihna peuh bulphuh-in kitukalh ngei lo a a khial ngei lo Pasian’ Kammal khawng i mawhsak mawkmawk loh ding thupi mahmah ding hi. Tua sangsik-in, kiniamkhiatna leh ki-apna lungsim tawh Ama’ mai ah bok-in, “A tawntung, a si thei lo, a kimu thei lo Kumpipa leh Amah bek a pil Pasian” in a kamsangte zangin khialhna kihel lo Ama’ Kammal hong pia khin ahih manin, “pahtawina leh minthanna om tawntung hen, Amen” (Romans 16: 27) ci-a ama’ tungah lungdam i kohkoh ding ahi hi.\n(2003 kum December kha-a ka bawl Dotna-Dawnna 425 a pha Laisiangtho Thuhaksate kici laibu puahpha-a behlap tawh thuah-a ka sepsepna-a dotna leh dawnna khat hi. ZKK)\nPrevious: Topa Zeisu leh Judah Siakazok lim kisuai na thu\nNext: Makai leh lawm le gual (Makaih Pilna) ~ Lian Muan Kim


url: =Thuthak Tomkimcing 30 May 2014\nA. Lotdaw thu kikupna lianpi Kha sum khan dingvai.\nGam leh nam ading thu tuamtuam Naiganyii Politic ki akupkup uh teh Parliament kha sum lawhcin vai zong kihel ahihi. Tu laitak Parliament khat in Kyats 3,00,000/- hi in Meeting kahsim nikhat Kyats 10000/- ta ngah beh uh ahihi. Khuavel dinmun tawh etciang in 300000/- pen $ 300 bek hi lawm lawm ahih man in makaihbu (မကိုက္ညီပါဘူး) ci ahihi.\nNidang in Parlaiment khasum 300 hi a khamh (shwe )cikal 3 lei zo ahihi. MP kha sum in Shwe cikal 3 leizo ding kisam hi ci uhhi. Mipi te nikhat tha tawh kalkhat (one week) khuasak theihna te khualvel din mun ah zong makaih siam kisam hi. Gampua om Bangmah theilo khat in nikhat nasep tha tawh kalkhat nungta thei hi. Gam mi hihna anei te kalkhat nasep tha tawh innkuan nitak khat kivak zo nailo ihihi.\nB. Unau numei nih miseksol te'n abuan khit teh gui awk uh.\nIndia gam Ultar Pradesh ah Unau numei nih singtung ah ki guiawk sa in kimu ahihi. Hih Unau nih te kum 14 leh 15 pha khin tuak uh ahihi. Hih Unau nih te namneu mi nam te hi uh a, a ommawh pih mi 5 pha in India Palik nasem vive hi cih' khua mite'n gen khia uh hi. Palik 3 te nasep khawl sak khinta uh hi.\nC. Khut nih neilo napi'n tha hoihna alak siam Barbie Thomas\nKum 37 apha khin Nupi tanih nei Barbie Thomas in leitung thahoih kidemna te ah kihel zo in minthang mahmah hi. Ama khut te anih tuak in neilo hi a, annek hun kisil hun leh puan kilaih hun teh hamsa pipi in akhe te zang in ankeu te tawi in nasem mahmah ahihi. Kimawl uk mahmah in tha hoih na kidem sialsial in kihel tawn tung hi. Khut nih nei te mahbang in tha hoih mahmah na lakkhia siam mahmah hi. Pasian hongpiak nuntakna tawh khut nih nei te mah bang in ka tha hoih hi ka kipaak hi ci hi.\nD. Yangon Dagon Seih kaan ah mipi teenna inn kishusia leuleu.\nYangon khuapi Dagon Seih kaan veeng 67 ah teeng inn 20 val tuni ainn uh kishuk siat sak niknek leuleu ahihi. Ashu sia te kumpi lam te hi cih mipi te'n gen khiauh hi. Yangon khuapi ah innsap zolo in khua nawl ah teeng te uh hi a, Gua beek teenpeek leh khuan in zaang in innlam in ateeng uh cihi. Alaih sakna ding kumpi in bangmah gen selo nailo in inn neilo in koih cip uh hi.\nE. Depaayin buaina kum 11 cin na kibawl.\nNLD -Daw Aung San Suu Kyi leh U Tin Oo te gam leh nam ading in avak kual na uh pan Depaayin ah 2003 May 30 ni in tuahsia in mi 60 val in sih lawh aa, 90 val liam na nei omngei ahihi. Hih buaina tawh kipawl in kum 11 cingta hi a, misi sayin kikan lo ban ah NLD in Kyinkhaiyee te mawhlawh puak sak hi ta mah leh USDP makai lam te in athu aki kankna mah ahihi cih san uh ahi. Asi aliam te ading in kumsim May 30 in citpiak na kibawl den uhi.\nF. Pugam( pagan ) ah Khualzin mi kha nga sung in Tulsawm val.\nMyanmar gamsung ah taangkhua khat in akiciam teh Pugam ( Pagan ) ah abeisa kum2013' kha nga sung sang in tukum khanga sung ah Khua zinmi leitung mun tuamtuam pan hong pai tulsawm val pha khin zo ahihi cihi.Abeisa kum 2013 kum in kha nga sung ah 95505 pha in tukum 2014 kum sung May kha ciang 10,8817 pha khin zo ahihi cihi. Hotel nei te sum lut mahmah ta hi.


url: =President Donald Trump in kha 3 sung angah masak khasumteng citpiakna nei ~ ZD :: ZOMI DAILY\nposted on 4 April 2017 at 11:14 am Lomkholna: News, Sawltak, USA, World\nPresident Donald Trump in US gamsung ah makaipi asepzawh a ngah masak kha 3 sung khasum tepen National Park Service te tungah citpiakna “Donation” in piakhia cih Fox News pan kiza hi.\nWhite House Press Secretary Sean Spicer in citpiakna sum akigawm in $78,333.32 pen Interior Secretary Ryan Zinke tungah Monday’s Briefing hunsung in piakhia cihi.\nDonald Trump pen sumbawlsiam mahmah leh mihau sumhau mahmah “Billionaire Businessman” khat hi a, President angah mapek Election Campaign hunlaipek in “Presidential Salary” khasum tepen citpiakna in kapia kikding ci’n agenkhiatsa ahihi.\nAtaktak in khasum ala nuamlo, khasum akipiakding a utloh hizaw a, ahi zongin “By Law” tawh kizui in President khatpen khasum aki piakloh phamawh ahih manin, amanzong akipia khasum te citpiakna in apiakhia kikpah ahihi.\nInterior Secretary Ryan Zinke in agenna ah President Donald Trump in akhasum avekin piakhiading cih akhentat kazak ciangin lamdang kasa mahmah ci a, Interior Agency tungah avekin piaksawm cih Sunday nitaklam in kazakhin cihi.\nVideo etnopleh: President Donald J. Trump has donated his first-quarter salary to the National Park Service\nPresident Donald Trump in piakkhiat sumte pen Maintenance Projects tuamtuam ah kizangding hi ci’n Interior Secretary Ryan Zinke in genkhia hi.\nPresident Donald Trump in Interior Department te ii sumzekna Budget pen $120 Million ahih keileh 12% khiap nading in geelna nei, thusunna nei cihzong kiza hi.\nAlso read: Donald Trump in President asepzawh khakhatsung in nasep 235,000 kibehlap ~ ZD\nKhasum lamen in President adem hilo cih kilang mahmah a, ettehhuai makai kician mahmah khat ahihi. Sumlehpaai tawh agenbaanglo makaite pen agenbaang makaite sangin lawhcingzaw, zahtak kaizaw hamtang uhhi. ZD Sawltak #zomidaily\nPrevious: Spain ah bawngtal tawh akimawl khat akhe leh agawlgui kipikkha gawp ~ ZD\nNext: Nepal vanlengtual ah Leopard kimu ahih manin tawlkhat kikhakcip ~ ZD


url: =Malaysia, Kuching aom ansai khatah thau kikapna piang, mi 3 liam :: ZOMI DAILY\nMalaysia, Kuching aom ansai khatah thau kikapna piang, mi 3 liam\nposted on 29 January 2018 at 11:04 am Lomkholna: Malaysia, News, Sawltak, World\nMalaysia, Kuching City Mall Commercial Centre aom ansai “Restaurant” khatah thau kikapna piangin mi 3 liam cih theStar pan kiza hi. Hihvai tawh kisai in palik thunei ahi Sarawak CID chief Datuk Dev Kumar in agenna ah thautawh akappen pasal khatguak cihi.\nZanni zankimlam in Shotgun thau khattawh Restaurant sungteng akap khitciangin Proton Waja mawtaw khattawh taikhia vingveng cihi.\nTua thautawh akikapliam mi 3 tepen akikap laitak in amaupen tui dawnkhawm in aom uh ahihi. Aliam te lakah kum 47 aphakhin khatpa pen agil leh akhe ah thautawh kikapliam kha hi.\nAdang aliam khatpa pen kum 30 aphakhin khat hi a, aveilam akhe liam in, adang aliam khatpa pen kum 42 aphakhin khat hi a, akhe taklam ki kapliamkha hi. Hih aki kapliam 3 tepen mawtaw zuakvai tawh kisai in Salesman leh Car Repossessor asemte ahi uhhi.\nAliam mi 3 tepen lawmta hi uh a, aliamma te kibawlding in Sarawak General Hospital ah kipuakpah uhhi. Palik te’n akankhiatna ah tua aliam mi 3 teleh thaukappa pen tuama in kitawngkha, ki kamnialna omkha ci uhhi.\nVideo: Three men injured in restaurant shooting incident\nThautawipa in aomna Worker’s Hostel ah alawmngaihnu tawh kitelkhial in, buaina abawlsawm ciangin Hostel Supervisor leh aliam mi 3 te’n buaina abawlloh nadingin khaam uhhi. Tuahangin alungkimlo in, Restaurant ah atut laitak un thautawh agalkap kici hi.\nPolice te’n hih thau kikapna pen migilo “Gang-related” hilo ahih manin, khuasung mipi te kuamah lunghimawhlo in, daitak in na om un, na lungnuam un ci’n genkhia hi.\nMore: Malaysia, Kajang vengsung ah thau kikapna piang, mi 2 liam\nPolice te’n tua thautawh mi akapliampa mattheih nadingin azonsan laitak uh hi a, athu atheikha aomleh amanlang in anaipen Police Station khatpeuh ah hong zasak un ci’n palik te’n zaksakna nei uhhi. Sawltak #zomidaily\nPrevious: Kalaymyo khuasung mun 8 ah khangno 100 val kivak kawikawi\nNext: Tedim Municipal: Manggin Lampi zopsuak dingvai\nKa Pa tungpan kasinkhiat Thupawlkhat ~ Carey Suante\nAma ong sihna te ah (In His deaths)\nZun-iip ki dophuai ~ Hau Lun\n2015 Kiteelna leh NLD ~ Pu Zokhai\nVanleng tungah mitupnading akibawl “Knuckle-duster” puakha in kiman\nPhilippines President in Helicopter tungpanin mi lawnkhia ngeihi’ng ci ~ TK Lian\nZomi te ading lungsim Thusuak


url: =Germany ah mawtaw khatin mipi ommuang laitak phulgawp in mi 1 si ~ ZD :: ZOMI DAILY\nposted on 26 February 2017 at 8:17 am Lomkholna: Germany, News, Sawltak, World\nGermany, Heidelberg khusung mohbawlna Bakery maikhat ah pasal khatin mipi ommuang laitak mawtaw tawh phulpheigawp ahih manin, mi 1 si cih AFP pan kiza hi. Tua asi pen kum 73 aphakhin, German gammi khat hi a, nakliamlua ahih manin zato kipuak a, zato ah asi ahihi.\nSaturday (Feb 25) ni in thupiang hi a, German Police te genkhiatna ah kum 32 aphakhin Austrian gammi pasal khatleh kum 29 aphakhin Bosnia leh Herzegovina gammi numei khatzong liam uh a, zato kipuak cihi.\nSpokesman David Faulhaber in hihpen hiamtatna Terrorist Background hiloding in ki ummawh cihi. Ahi zongin banghangin hihbangin gamta hiam cihpen genkhia ciantheilo hi.\nGerman Daily Bild te’n tua mawtaw hawlpa pen alungsim manlo Psychiatric khat hiding ci uh a, ahi zongin kumpi thunei lampan in bangmah genkhiatna neilo uh cihi.\nPolice te’n Statement akhahkhiatna ah tua mawtaw hawlpa pen mipi ommuangteng aphulgawp khitciangin mawtaw tungpan temta khat tawikawmsa in tuakkhia a, Swimming Pool omna lamah paiphei cihi.\nGerman Police te’n mawtaw hawlpa thautawh akap laitak anuai ah Video Clip tomno khat\nTuapan in agei aom mipi te huhna palik te’n aomna theikhia uh a, thautawh kap in manzo uhhi. Palik te’n thautawh akapna pen liamngawh ahih manin Heidelberg aom zato khatah kikemphot hi.\nTua mawtaw hawlpa pen German gammi khangno khat hi a, Traffic Light ah meisa ngakin akhawl cihi. Mei a en ciangin mawtaw nakpitak in hatsakgawp in, mipi omna aphulphei kici hi.\nNungkum December khasung inzong Germany gamsung aom Christmas Market khatah Tunisian gammi khatin mawtaw golpi khattawh mipi ommuanglai phulpheigawp a, mi 12 takin sihlawh hi. Tuakhitzawh Germany kumpi thunei te pen tuabang ngongtatna aomkhakding aki gingsa in omgigeden uhhi. ZD Sawltak #zomidaily\nPrevious: Christian Hymn te’ tangthu: Pasian In Hong Kem Ding Hi\nNext: Malaysian Chemical Engineer numei khat mawtaw Accident in si ~ ZD\nPenang ah tuikhanggawp ahih manin, ki dalkholhna in Electric meite ki khakcip


url: =KHANGNO LEH KUM ZALOM 21st. Agelh ~ Rev. Dr. Thang Cin Lian - Laibu Saal\nHome > Thuluui/Articles > KHANGNO LEH KUM ZALOM 21st. Agelh ~ Rev. Dr. Thang Cin Lian\nKHANGNO LEH KUM ZALOM 21st. Agelh ~ Rev. Dr. Thang Cin Lian\nKHANGNO LEH KUM ZALOM 21st.\nAgelh ~ Rev. Dr. Thang Cin Lian\nHibang hunpha hong pia ih biak Pasian tungleh MOMNO makaite tungah lungdamna thu kong ko masa hi.\nLeitung khantohna manlang mahmah in, tai kidem bang liangin hong makhialh vangvang hi. Tuhun pen nidang hun bang hinawnlo in, thatang hat thu tawh nasep hun hinawnlo a, tu leh hei te tawh nasep hun hinawnlo, pilna siamna leh setvan bekbek tawh nasep hun hong hita hi.Tua ahih manin leitung mipil te’n tuhun pen IT (Information Technology) hun ci uha, kammal dang khat in gen leng Cyber-Cafe/ Cyber-age hun, internet leh Computer tawh na kisep hun hita hi. Tua ahih manin nidang lai a, ih nuntakzia leh ih thungaihsutte tampi hong kikhel in, leitung lian ih sak mahmah zong tuhun ciangin khuatano khat tawh hong kibang ta hi.\nLeitung mun tuamtuam tek ah ih om hangin, omna mun tek panin kihokhawm thei, mel kimu thei-in khuakhat sung, innkhat sunga om mah bangin setvan tuamtuamte tawh kizom theita hi. Tua ban ah na neuno cik (khut meno cia) khat tawh na tampi tak kipua kawikawi thei ta hi. Tua ahih manin leitung pen nidang hun tawh kilam dang mahmah a, sun leh zan in kikhel in khangto ta hi. Leitung khangto ih cihtak ciangin leitung pen lian semsem cihna hilo a, leitung a om mihingte theihna pilna khangto semsem cihna hizaw hi. Hi bangin leitung in sun leh zan khantoh lam manawh in a tai laitakin ei khangnote zong bangci bangin, leitung tawh kalkikim in khangto thei ding ih hihiam cih lungngai kawmin khangnote tha kong pia nuam hi.\n1. Pilna, Pau leh Lai:\nLai Siangtho in pilna kipatna in Pasian theihna hi ci hi.Tua ahih manin Pasian athei, a umte pen khathu ah mipil penpen te hi. Tua ban ah leitung laipilna leh khantohna apiangsak pilna siamna tuamtuamte sin hamtang ding kisam hi.\nMihing nuntakna ah a thupi mahmah khat pen kampau ahi hi. Tuhun khangno khat adingin kampau tuamtuamte ihsin ihsiam ding kisam hi. Leitung ah kampau namtampi tak om a, tuate sungpan peello in eimi khangno khat in theih huai kasak pau leh lai namthum:\n(1) Khatna ah Zomi ih hih manin Zopau leh Zolai (Tedim) siam kul hi. Banghanghiam cihleh Minam ihcih pen ei uttel hilo a, Pasian hong piansakna mun minam ah a kipiang ihi hi.Tua ahih manin ihpau leh ihlai theihsawm siamsawm hamtang ding hihang.\n(2) Nihna ah Kawlpau leh Kawllai ih theih ding kisam hi. Banghangiam cihleh eite pen Kawlgam mite ih hih manin ih gam ii pau leh lai pen ih theihloh a phamawh thu khat ahi hi.\n(3) Thumna ah Mangpau leh Manglai ih theih ding kisam hi. Banghanghiam cihleh leitung ah Mangpau leh manglai ih theih lohin leitung minam tuamtuamte tawh ih kizop theihna dingin theihkul hi. Tua ahih manin eimi khangno khat in peello in theih hamtang ding in hih pau namthum leh lai namthum te kisam kasa a, tua ban ah paudang laidang tampi theihbeh zoleng zong hoihzaw semsem lai hi\n2. Nuntak siangtho:\nNuntak siangtho ih cih tak ciangin mite muhna bek hilo in, kuama hong muhlohna munte ah nuntak hoih nuntak siangtho ih hih ding thupi mahmah hi. Mipil mihau leh ulian makai a suaknuam khangno khat adingin nuntak siantho ding pen a thupi mahmah hi. Ut bangbang in gamta nungta in mipil misiam, mihau, leh mi thupi suak cihbangdan kiza ngei khollo hi. Tua ahih manin Pasian it in zahtakin, nuleh pate it in thumang in , nisim Lai Siangtho simin thungen den khangno khat pen a sawtlo in eite hong makaih leh ihsuan ihmuan ding khangno khat hong hiding hi. Mi khemnpeuh in amaute amakai dingin ahizongin, a zi ding, a pasal ding ahi zongin, alawm ding ahizongin nuntak siangtho gamtat hoih, mi citak mah kideih kimciat hi. Tua ahih manin Kum 21st sungah a kalsuan ding khangnote in, nuntak siangtho gamtat hoih in citak thumannate khahsuahlo in tuate ih ngawng ah ok in ih lungtang tungah gelhin (Paunak 3:3) nuntak siantho ding hanciam ding hihang. Ih minam, ihgam ihlei in khangnote ii nong makaih ding uh haibang hong ngak uh hi.\n3. Hunzatsiam in hanciam ni:\nLeitung mikhempeuh ih hun neih zah kibang a nikhat in nai 24 kinei kimciat hi. Kalkhat in ni(7); Khakhat in nipi kal(4); kumkhat in kha (12), Nipi (52), ni (365) kinei kimciat hi. Ih hun neihzah kikim a, a zangsiamte’n natampi sem manin, azang siamlo te’n ih hunte mawk beibei lel hi. Khangno te’n hun zahtak in, hun thupi sa a, hun tawh nasem in, zekai daldal cih omlo in, hunlap setset in, ih nuntak ding tha kong pia nuam hi. Leitung ah gam khangto ihcihte pen hun thupitak in a zangte hi uh a, mihingte khantohzia pen a hun zatzia tawh kiteh thei hi.A thupi mahmah ih hunte mannei tak in zatsiam in, tua hunte sung mah ah ihsep peuhpeuh hanciam teta in, lungkia lo, nung kiklo in ma ih nawt ding hi. Mi khempeuh anu gil sung panin a pilsa, asiamsa, ahausa, na khempeuh atheikhinsa in asuak cihbang kiomlo hi. Na khempeuh pen ihsuah khitteh ciangin akisin, akikan, akizong, akihanciam tawm vive ahi hi. Tua ahih manin hanciamna omloin leitungah mi gualzo cihbang om theilo ding hi. Mihing khuak hatna, ciamteh theihna pilna khat leh khat kikimlo kha mah ding hi. Bangbang ahi zongin leitunga mi minthang migualzo te pen a sepna khat peuh uh ah lungkialo, nung kiklo a asem teitei te hizaw uh hi. Gentehna in Bawlung (tukpeng) siam mahmah khat pen bawlung tual sungah khatvei a kimawl bek tawh asiam hizenzen lo uh hi. Bawlung siam khat asuak theihna dingin ahun tampi pia in, gim leh tawl tampi athuak khit dikdek ciang bek in, bawlung siam mi minthang khat hithei pan hi.\nTua ahih manin khangnote aw na khat peuhpeuh nasep na uh ah, lungkialo in cihtak thuman takin na hanciam teta lehang gualzawhna in eite mai ah hong ngak gige hi. Lungkia ngeikei ni, hanciam in sem teetei ni, tua hileh ih gualzo ding hi.\nThu khupna ah ka gen nop thu in Khangnote aw na khangno hun sunguh nuamsa unla, cihtak thumanna tawh pilna tampi hong sin un, tua pilnate ihgam leh minam adingin hong zong kik un. Na hihna khempeuh uh ah Pasian phawk unla, na khat peuh nasep uh ciangin Pasian tawh panin, Pasian mah tawh khup un. Pasian in eite lungsim takpi tawh Amah ihup ihmuan ding hong deih ahih lam phawk kawm in, kum zalom 21st sungah leitung tawh kalkikim in ih kalsuan theihna dingin ih biak Pasian tungah citak thumanin Ama deihna bangin kampau gamta nungta in, nisim nuntakna leh na sepnaciat ah cihtakna leh thuman nate a kang ngeilo ciktui bangin luangkhia sak den in (Amos 24), khat leh khat itna tawh khut kilen in mainawtkhawm ciat ni. Khangno khempeuh Topa Pasian in thupha hong pia kimciat tahen!\nItem Reviewed: KHANGNO LEH KUM ZALOM 21st. Agelh ~ Rev. Dr. Thang Cin Lian Description: Rating: 5 Reviewed By: Cinpu Zomi


url: =Pianna Zuapa ~ Tdkhen :: ZOMI DAILY\nPianna Zuapa ~ Tdkhen\nposted on 28 August 2017 at 6:53 am Lomkholna: News, Tdkhen\n“Pa” cih ciangin, “Zi” hong phawksaka, “Ta” zong hong phawksak hi. Pasal khat in zi leh ta a neih ciangin, “Pa” za angah thei pan ahi hi. Tua ahihmanin tuni-a a om khempeuh pen pa neilo khat beek i-om kei ding hi.\nIh pate a om na mun uh kibang lo hi. Ih pate a om na uh munthumin i-khen ding hi.\nKHAT…Khawlmunah a tawlnga Pa a neite.\nNIH……Zi leh ta vaak-a zinkhia Pa a neite.\nTHUM..Zi leh ta tawh ankuang a um khawm liailiai Pa a neite.\nKHAT…Khawlmunah a tawlnga Pa a neite:-\nLeitung sinkham, lungkham, gimletawlte in a khoihphak lohna khawlmunah i-pate in hong nangak uh hi.\nAmaute in hong tel lua, hong khual lua in, hong nangaihsunsun uh hi. Gimna Hell khuk sung panin sumhaupa in a sanggamte phawk thei ahihleh khawlmun nuam-a khawlte in bel a zi, a tate hong phawk bek lo-in hong gal-etet ding uh hi. Heb 11:39 pan 12:1 sim zom suak in!(Version dangte en kawikawi in).\n1. Zi nei, ta nei khin-a pate in a nusia a om hi. Tuate pen tagah kici lo hi.\n2. Tate zi guan nai lo, mo kha nai lo-a pate tawh kikhen om hi. Tua te pen tagah kici hi.\n3. Neulai-a kikhen leh a nu in a pa’ai lai lim-a kikhen om a, tuate pen tagah lubawk kici hi.\n4. Tagah lubawk cihte pen a nu bek in ankham’ zo lo ahihmanin a ci, a sa dim lo-in a lu bek khanga a lu a bil’ ahi hi.\n5. Zi leh ta nei khin-a pate’ nusiatte pen hanciamna thak nei-in pate tawh a om lai tate sangin khangto zaw thei lel hi.\n6. Neulai-a pate’ nusiatte zong pen gamdai’in, guallelin, thanem uh hitaleh, pa a neilai pawlkhatte sangin, a ni, a ni-in a picing hathat thei hi.\n7. A kisim’mawhna, a kibawl’siatnate thuk ngamlo ahihmanin, tuate tungtawnin amau unau ki-itna khangin, tua in zulhzauna leh zongsatnate tawh kipelh sak hi.\n8. A pumpi uh sangin a lungsim uh khang zaw ahihmanin amau sangin a lian zawte tawh kikhawl thei den uh hi.\n9. Pate tawh a nungta lai naupangte sangin, a neu lai-a gentheih thuak naupangte a khangto zaw tampi om hi. Banghanghiam cihleh amau mahmah in zongtawm’in hanciam ngiat uh hi.\n10. Mipil, mihaute in meingong tagahte it-in pantah naunau ta uh a, “Naute aw, no masa un” kicici ta hi.\nNIH….Zi leh ta vak-a zinkhia Pa a neite:-\n1. Pate in zi leh tate it-in ompihpih nuam-a ahizongin a vaak’ nading leh a khansuah nading buai-in zin loh theihloh in a ngaihsun hi.\n2. Pate’ lungsimah, “Tate ka khualna in khual zinzin leng, bang hunah amau ka makaih tam, ci-in nunglam mit nei bangin, lunghiang pipi-in a zin, a zin hi.\n3. A zin sungin, “Ka tate in a nu’ thu a na mang tam, a na vakzau tam, a lawmte in a na zulhsuah tam ci-in a lung himawh den hi.\n4. Khangno ihih ciangin khangual kinei pianta a, vahna zong ki hau pianin, “Bang teng thusia, lasia hong tun uh tam, ci-in gim-le-tawl leh sinkham thuahin a khakun-kun thei uh hi.\n5. Hongit lua in i-vahna khawng hong kan hiauhiau ciangin iheh suakin i-pate i-nuak’bawl thei lai hi.\n6. Khatvei-vei a kihta lo bangin a thu khawng i-nial’ giapgiap ciangin, sun-in thanemin zanin thahawm’ hi.\n7. Zi hong guanin, mo hong kha-a, pate itna itheih pianpian ciangin ei’ a’dingin a tha azung a bei khin ta hi.\n8. Nek-le-dawn, silh-le-ten tawh lungkim sak ning ci-in ihanciam a, a lim’na, a al’nate tel zo nawn lo-in, nik-hoih, puanhoihte in a sin pet zo nawn lo ta hi.\n9. A kumte hong tam semsem in, ineulai-a hong zin san ding a lungnop loh mah bangin, eizong izin san ding ilung hong nuam nawn lo ta hi.\n10. Hong sihsan petmah a, a kamsiate izin laitak tawh kituakin, inn utunteh lupnapi lam na awng mang ta hi.\nTHUM..Zi leh ta tawh ankuang a um khawm liailiai thei Pa a neite:-\n1. Pate tawh ankuang i um’khop liailiai mah ihun neihtheih lakah a nuam pen ahi hi.\n2. Ankuang i-umkhop mahbangin kikhawlkhawl hanga, ikha muangin ilung a kim zungzung hi.\n3. Lau nading bangmah nei lo-in, vompi kamkei a zo ding zahin imuanga, vangingin kek-kia lezong a ang i-kidenna hi.\n4. Tangthute hong gengenin zaknop i-sa mahmah a, tuate ibilkha, imitkha ah luai-in, itate’ tungah, “Na pu’ hong thugen” ci-in ihilh sawn lai hi.\n5. Ih pate suk-le-to ah izuih kawikawi manin, mi’ nu, mi’ pate in hong theih lawhin hongit zo lai uh hi.\n6. Ih pate tawh ikithuahthuah manin ipate mah i-sun’ a, i-nu a khamuang liuliau hi. Ka pasal a siphial zongin ka tate bel muang ngiat ing, a cisimsim hi.\n7. Lawm-le-gualte tawh ikikholh theih ciangin i-nu, i-pa’ zia in hong lawh ahihmanin, hong ki picing muha, a makai lamah hong kikoih thei zel hi.\n8. Pilna siamnate nei-in, itungtangthute hong kikan ciangin, i-neutung’a itangthute hangin mat tam hong kipia a, hong kilapsang lawh hi.\n9. Ta i-neih ciangin zong, a tuamin makaih kul nawn lo-in, i-kizop dan teng atakin a sin toto suakin a mihinna uh hong hita hi.\n10. Ih pate in hong sihsan zongin, i-nu lah khamuangin, eizong kimuang lelin, i-pa’ khangualte in zong hong lawi’pah tuan lo hi.\n1. Sia-le-pha a theihma sung pen aana tawh tate letcip kul; sia ding cih thei napi-a, zawhthawhna izat keileh pa ginalo ihi ding hi.\n2. A sia ding leh a pha ding itheih khit ciangin, i-nu, i-pate’ thu palsat ngam pianta in, tua hunteh aana hong zang nawn khol lo uh hi. A sia ding leh a pha ding hong genin, a mangte in siatna tuak lo dinga, a manglote in siatna tuak ding hi.\nIh nu, i-pa in hong nuntakpih den ding hilo-a, amau’ nungsangah ideih teelna bangin eibek i-nuamsa hiam, i-genthei hiam hita ding hi.\n3. Ih khuatheih ma in i-pa in hong nusia ahihleh, i-nu leh i-pa pumkhat hi a, i-nu’ tungah i-pa’ lungsim om lai hi. Nu’ thu manna pen Pa’ thu manna mah hilai hi.\n4. Ih theih ma in i-nu, i-pa in hong nusia khinin, nusel pasel(nu neilo, pa nei lo) tagah ngiat ihihleh, hong kem hong khansuahte i-nu, i-pa mah hipah hi.\n5. Belh ding, dot ding nei tuanlo lai a, nu kitheilo, pa kitheilo dong ihihleh iphawk ding ah, “Nu nei-in pa nei leng hong bangci makaih tam, ci inla; nu hoih, pa hoih nei dingin kibulhin; hong hilh dan dinga na ngaihsut bangin ta pahpah lel lecin, pa hoihte’ ta khat na hilel ding hi.\n1. Pate in hong sihsan ciangin a tunga ibawl’nop dan teng hong suak dandan hi.\n2. Thu idotnop hong tam semsem hi.\n3. Ih guallelh ciangin ipate iphawk pha deuhdeuh hi.\n4. Pate tawh omkhop pen ilung nuam-a, ta pil khollote ihihleh, ki nuambawl dinga, pate in hong nusia ngiau-leh, muhtheihin ki hing kiam’ ding hi.\n5. Innkuan kim diamdiam pen Vangam lim-le-mel ahi hi.\nPrevious: Japan gamsung misipuah kidemna kibawl in numei khatin akhatna ngah\nNext: Zato ah kideihlo ahih manin numeikhat lampi tungah nausuak\nKa ngaihsutzia kikhel ~ Lian Tuang\nSakol le bawngtal


url: =Politics i cihcih bang hiam? ~ Hau Za Cin :: ZOMI DAILY\nPolitics i cihcih bang hiam? ~ Hau Za Cin\nposted on 19 November 2014 at 3:01 am Lomkholna: Article, Hauzacin, Politics\nPolitics i cihcih bang hiam?\nPolitics i cih taktak pen bang hi peuhmah hiam? Bangci sep hiam? Bang phatuam hiam? Bang hizen hiam? Kua tawh kisawh kha hiam? Kuate ading hiam?\nA taktak in mipi khantohna ding leh mipi a tamzaw hamphatna ding a sem dinga kipawlna, tup leh ngim kician tak nei a kipawlna, matut ding gelkholhsa leh sepzia ding khung dimdiam sa a kalsuan dinga kipawlna ahi hi. A hoih a nasem kipawlna khat in a nasepna sanga hoihzaw in a sem thei ding khat a kipat ciangin kidemna om a, a sem nuam kituh in mipi leh gam a puah nuam kituh in, sep masak ding leh sep nunung ding gelzia kibanglo kiguang in a sem nuam kituh hi. Tua banga na hoih sem a om laitak in a hoihzaw mipi adingin a lak, a luikhia theite mipi adingin manpha zaw sem hi. Tungnun kituhna ahih mah bangin nasem hoih ding leh a manpha a kip a kho ding matut nei dinga sepna ahi hi.\nPolitics ah kipawlna (party) khat in a nasepzia uh a hoih a om leh a dang kipawlna (party dang) khat in amau a hoihzaw hi ciin mipi tungah zuak, tangko, theisak uh a, mipi in amau adinga sem ding a deih pen uh a teel uh ahi hi. Politics a nasepna ah mipi sikcip leh mipi pen singpek banga zanga van deih bangbang bawlna dinga kizanglo hi. Mipi pen tungman banga zanga ut dandana mek, lom, sal, sek, tungsak, pheisak, bemsak, zawlsak cih banga hih zanzana utbang teng suah, amau utloh teng suaksak, amau utlohna gam ciang tun cih bang hilo hi. Politics nasepna pen a sem kipawlna (party) sepkhialhna, sep diklohna, sep siamlohna, sem nung a cih bang vua a sep loh uh ciang kidek vetlo a pulakna, pholakna, mindaisakna leh ‘ko sem le ung hih banga sem ding, hoihzaw a sem ding’ cih a hoihzaw nasep zia ding a lak thei kipawlna dang khempeuh tawh kidemna ahi hi.\nTua ahih manin a sem hoihlote a sepkhialhna uh kipulaksak a, a sep hoihte uh zong kipakta mah leh ‘ko a hoihzaw in sem thei ung’ ciin mipi tungah genna, pulakna, tangkona ahi hi. Tua manin politics tawh gam vai, minam vai khantohna nasepna ah a sem siampen cih zong omlo a, a sem siam zaw den cih zong om tuanlo in, a sem ngeite siam hi cih zong om tuanlo hi. A sep khempeuh uh mipi adingin a hoih, a manpha, a kip a kho, a kimangthei ahih nak leh politics hoih hi a, politics gina hipah hi. A sem mite mi thupi ahih ding a kisam hituanlo a, gamsung leh mipi in a hamphatpih theih ding a thupi masa hizaw hi. Ngaihsutna ciim leh sep siamna nei sa te bel a manphatna uh mipi in zong tel zaw hamtang uh hi. Mi hoih mahmah khat zong a ma omna kipawlna (party) tup leh ngim, sepsawm dan leh sepzia te mipi adingin a phatuam ahih kei leh a mawkna hi a, mi gina lo a kingaihsun khat zong a omna party hoih in gina in a gamsung, mipi sung khantohna ding leh mipite hamphatna ding a sep nak leh a kimanna tamzaw zel hi.\nTua manin politics ah ‘gal’ omlo a, ‘lawm’ cih zong omlo hi. A sem khialte zong a hun kik ciang sem hoih thei ahih manin i lawm mah hi a, a sem hoih mahmah khat zong mailam ah sem khial kha leh mipi adingin supna ahih manin deihhuai den tuanlo hi. Tua manin politics pen a kigenkhol theilo thu ahi hi.\nKipawlna (party) khat in kumpi a sep leh, vaihawmna a let leh, mipi leh gamsung khantohna ding a sep laitak ahih leh a semkha lo a langlamte in a sem laite sepkhialh loh nadingin a etcik uh kisam hi. Sepkhialh a neih uh leh mipi tungah pulak in tua bangin sem uh ahih manin ko sem le ung hih bangin semzaw ding hi ung, ciin a hoihzaw, a meetzaw sepzia lak den thei ding hi. Tua pen Ruling party leh Opposition party a kilamdanna hi. Kumpi sem laitak, vaihawm laitak te sepzia sangin a gina zaw kalsuanzia ding (policy) a luikhiat theih den uh kisam hi.\nVaihawmna a len laitak leh a langlam a tu te a kitawng ahih loh uh hangin sepzia, kalsuanzia ah a siamzaw, a telzaw, a hoihzaw thei hih ding kituh den uh hi. A hoihzaw ding a kituhna vuah a dangte hoihlohna leh sepkhialhte a muh theih uh, a pholak theih uh zong kisam hi. A sep khialh uh theilo in a kisapna uh gending thei kei le uh mipi in a semlaite mah hoihsa den ding hi. A langlamte zong a hoihzaw kalsuanzia ding leh sepzia ding (policy, manifesto) a lah theih kei uh leh amau om hang a phatuamlo hipah hi.\nTua ahih manin vaihawm laitak te tawh semkhawm, tonkhawm, kipawlkhawm ahih loh hang mipi ading nahoih sepna ah a kipawlkhawm kei uh leh mipi in a langpangte zong nasem nuam hilo in ‘a langpang nuam bek’ (mi gen peuh a langpan nuam den bek) cih danin mu thei uh hi. Tua manin, langpang kipawlna (opposition party) te in vaihawmlai kipawlna (ruling party) pen – na nasep uh hihte hoih in hih bangin sem le uteh hoihzaw kan lai ding hi’ ciin a gensia lah hilo, a hoihzaw in koh semthei ung cih a lak theih den uh kisam hi. Tua banga sepna pen ‘constructive criticism’ hi a, a hoihzaw ding ngimna nei a kigenpihna hi. A taktakin kigenpih cih pen pasal leh pasal bang a kiza nuam hikhollo hi; kei zong a thei hi ing, nang nong kup kul kei ciin amau kalsuanzia ding neihsa tek tawh a dingkip, a om ahih manun.\nNgaihsutna a kibatloh hangin mipi tunga vaihawm, mipi tanga vaihawm, mipi adinga vaihawm khat peuhpeuh pen a vaihawmsakte uh a lungkimsak ding a kisam penpen khat ahi hi. A vaihawmsak uh mipite lungkim peuh leh mai kitel kik ciangin zong a kitel kikkik ding ahi hi. Mipi ading leh minam ading, gam ading a sem nuamlo, thunei nuam bek, vaihawmnuam bek, min ngah nuam bek cihte pen mipi in tel pahpah ahih manin kiteel mengmeng lo hi. A tel khak uh leh zong a kik ciangin teel nawnlo lel uh hi. Tua pen kitelna gam ah mipite thuneihna leh vaihawmna, thukhentatna lian pen ahi hi. Na khua na tui, na minam, na gam ading nasemlo, nasem lo dinga theihsa khat ama minpha ding leh vaihawm nuam bek, thunei nuam bek khat pen na teel hangin a meetna omlo ding, a thuak kik ding pen nangmah, a mipi na hi hi.\nNang leh na mipi hong it, na khua uh hong it, na minam uh hong puah ding, hong zuun ding leh hong lamsang ding, nasepna hong guan ding, kim leh pam ah khantohna kimu ding – tua banga sem nuamte leh sem ding hi cih na theihte uh na teel uh ciangin a teel mipite a pil kihi a, a hampha ding zong eimah hipah hi. Mimal hamphatna ding tawh a teel na hih uh a, zong nang mimal bek in na hamphat pih ding a hih leh nang bek mah in na hamphatpih dinga, na khuasung, na vengsung, na pawl sung, na gam sung leh na minam sungah phattuampihna hong tunglo ding hi. Mi khempeuh in a phattuampih ding a baih loh hangin a niamzawte a domsang, a lamto, a luite a puah, a thakte a khangtosak sem nasepna leh vaihawmna ah mipi lungkimzaw hamtang hi. Mimal hamphatna bek ahih ciangin mipi sungah phunna leh lungkimlohna tam hi.\nMipi ading vaihawmna ah tuakloh zong om thei hi. Khialhna a om leh manlang taka khel pah a, a hoihzaw a kalsuan ding akisam ahi hi. Tua banga kalsuanna ah nakpi takin mipi muanna kibehlap hi. Mipi in bel amau hamphatna ding a lunggulh pen uh hi. Mei, tui, cidamna, pilna sinna, ngeina leh minam khantohna, etc cihte a thupi sim uh leh a ngaihsutna uh ah a lianbel hi tawntung hi. Gentehna in: Zomi te in Zogam a vaihawm ding bang mipi in teel ding hile hang eima meltheih khat i teel sangin Zomi leh Zogam hong puah ding, Zomi leh Zogam kisap a thei, a sem nuam ding, a sem ut ding mi a teel leh a hampha ding pen Zomi te hipah hi. Zogam hipah hi. Zogam a teeng midang khempeuh zong hipah ding hi. Tua manin bang sem nuam, bang sep sawm, bangci sep sawm, sepzia ding hithei takpi maw, hitheilo ding khat policy a nei maw cih zong mipi in limtak a sittel ding, a kan ding, a theihsawm ding hi. Tuate theihna dingin ama thugen ngai, a laigelh sim, mite’n amah a muh dan kan, thei lecin kitel mahmah ding hi.\nPolitics i cih pen mipi nasepna ahih manin mipi tawh kikhen cih bang om thei lo hi. Mipi tawh kisawhkhalo in politics sem cih bang omtheilo hi. Mipite tawh kiho, kikhawl, kikum, kisawk tuahlo a om cih bang hitheilo hi. Amah inn nuam sungah tu hiuhiau in mipite leivui khu lak ah vak thalthal cih bang om theilo hi. Tua ahih manin mipi a it ahih ding kisam hi. Mipi haksatna leh kisap a thei ahih ding kisam hi. Mipi a khual leh a huai, a kipawl thei ahih kisam hi. Mipi haksatna kimuhmawhbawl a mitsin san, a mulo kineih, mu taleh kinlo, thei taleh sepsak sawmlo cih bang ahih leh kizang theilo hi a, manlang taka khek ding pawl ahi hi. Tua ahih manin mipi nasem ding pen mipi tawh kigamla in a om thei hilo hi.\nMipi nasem ahih manin mipi kisapte a kigen theihna mun khempeuh ah a gensak, a kohsak, a gup, a van sak ding ahi hi. Parliament ah gen ding a kisap leh zong a gensak kisam hi. Kumpi minister te kiangah gen a kisap leh zong a gen kul hi. Mindai a kul leh zong mipi nasem ahih manin amah a mindai hilo in mipi min a mindai ahih manin a tawsawn ding mipi om veve hi. Mipi adingin gensak nuamlo, mipi kisap leh mipi lunggulhte kinsak lo, kinpihlo, lungkham selo ahih leh bel – ama angsung bek a khualmi ahih manin mipi in a deih toto lai ding uh hiam cih pen nakpi takin kikup a kul ahi hi. A kizang theilo Sakol khat pen sum tampi tawh na lei hangin na zuakkik hang kuamah in hong lei lo ding ahih manin a mawkna ahi hi. Mipi adingin a nasem ding khat na teel pen in nang a teel mipi adingin in hong sem kik nuam kei leh nang a sum na hi hi. Tua manin mipi adinga nasem nuam a kipan a hih leh mipi ading a sep ding ahi hi. A kulna tengah gim ing, tawl ing cilo in a tai ding ahi hi. A gen ding ahi hi. A gup ding ahi hi. A tua bang hun ciang khutzep a a tut leh bel mipi kamsia mahmah a, a sem nuam khat in sem leh mipi hamphazaw thamtham ding hi.\nPolitics ah a kihel mi khempeuh in a dinpih uh thubulphuh om den hi. Mipi ading a sem ding maw, gam adingin sem ding maw, bangci sep ding cihte a neih kim uh a ngeina hi. Tua a neihte uh mipi tungah a pulak den uh a, a tangko den uh zong kisam hi. Mipi in tuate tua adingin ding hi cih a theih kisam hi. Mipi in zong kipawlna makaite in a gente uh a up uh a kul ahi hi. Tua a gen hang tuaci kenteh cih ding hilo hi. Tua pen mi picinglo leh a khangto lo mite ngaihsutzia ahi hi. Zomi te pen minam picing toto i hih manin mite thugen i up ding ahi hi. A gente in a gen bang uh a sep kei uh leh zong i talsik ngam ding, i hang i dot ngam ding ahi hi. Mipi tawh kizom in policy om bangbang a gen tawntung ding uh kipawlna makaite leh kipawlna mawhpuak ahi hi.\nParty khat in a sepnop a uang gen luat ciangin tua bang kisem thei takpi ding hiam cih zong mipi in ettel mahmah ding ahi hi. A hoih mahmah hangin a piang theilo ding thu zong om tham hi. Sepzia ding, sepsawm dan a ginat mahmah hangin a hi thei kikeuhlo ding pawl om hi. Tua bangte pen mipi adingin a metna leh phattuamna om tuanlo hi. Tua manin a uanglua, a vallua a kigen hiam, mipite khemna bek hiam cih pen mipi in limtak a suut ding, a kantel ding, a theih mahmah ding ahi hi.\nKinial leh kikupnawi pen a tam mahmah ding kisam hi. Kinial kikupnawi ciangin tungnun kituh hilo in nasepzia ding kikupna hi a, lungduai tak, pilvang tak, siamtak in kikup ding ahi hi. Thu khat peuhpeuh ah kikumlo, genkhawmlo ahih leh a hoih pen pianglo thei hi. Kikum lua leuleu in sepna man ding hun om kei leh a mawkna hi. Tua manin thu khat peuhpeuh kikum dingin zong sem khia pahpah ding hi. Kikumlo a a thunei pen-in hoih a sak khat peuh sep suk ziauziau pen a dangte simmawhna leh thusimlohna, ukcipna ahih manin mipi lungkimna sangin lungkimlohna, hehna piangsakzaw a, khantohna kim zong pianglo zaw hamtang hi.\nTua manin a kisam mite kisap khawng kuppih dingin a kisapte uh piak theih a om leh pia ding, sepsak theih a om leh sepsak ding, gup a kul leh gum ding, gensak a kul leh gensak ding, itna tak leh kiniamkhiat takin sem ding, kisuang leh kiphasak a kihitheisak cih bang omlo ding. Mipi adinga nasem khat maietet kul cihte zong kizang theilo hi. Mipi adingin a sep nop leh a sep ngiatngiat ding hilel a, thoihthoih, kamvilvil, mai biakbiak kulte kingai mahmah khollo bek hilo kideihlo hi. Tua manin mipi nasem ding khat pen mipi tawh kizom thei mi a hih kisam hi.\nParty khat pen vaihawmna a tan kei leh zong a vaihawmte vaihawm khempeuh langpan, oppose, kankuat dinga ding hilo ahih manin tua bang a vallua ah a kidop ding ahi hi. A hoihzaw a lah theih kisam bek a langpan den kisam tuanlo hi. Ama hun zong hong tung ding ahih manin ama hun hong tun ciang a sepzia ding a hoihzaw mipite tungah a lak theih ding, a phuangkhiat den, a tangko den a kisam ahi hi. Amau pawl (party) hih hilo peuh a sia dana gen a langpan dente mipi in mi picinglo, a gilo, aman sem leh zong a sem thei tuanlo dingin um kha thei uh hi. Tua ahih manin a langpang pawl ahi a, a vaihawmpawl a hi zongin mipi nasem ding khat pen in mipi ading bek mah ngaihsut a nei in a sep ding ahi hi. Angsung deihna leh angsung khualna a neih khak peuhmah leh a neih nini pen a sepna a tawpni ding a kipat ni hikhin hi. A kiam lam hita cih a theihpah ding ahi hi. Tua manin a langpan leh zong a thukhual siamna tawh langpan mi ahih kisam hi; English in, “responsible opposition” kici hi.\nThukhual siamtaka langpan siam, ama deihna leh lunggulhna lah phuzo den, mipi hamphatna ding leh khantohna ding lah sem zo dente pen mipi in kipakta bek hilo in thudik, thuman gum ngam uh hi. A diklo in vai a kihawm leh thuman gen ngam uh hi. Mipi deihna a om leh nawkpih ngam uh hi. Thudik thuman ahih nak leh thuak a kul leh zong thuak ngam uh hi. Ama minphatna ding sangin a mipite hamphatna ding ah thudik thuman in ding ngamzaw a, minsiat zong khu ngam uh hi. Tua bang mi citak leh kuhkalte mipi in ciamteh in a thuak hangin thuakpih uh a, a dinpih thudik thuman hang mahin a minphatna kiamlo a, kip semsem zaw hi. Tua hilo a kamsiam leh muksiam tawh nek zonga, kilep mengmengte mipi bek in cimtak hilo in mipil mimal kim in zong thupisalo in ‘sawltangzang’ leh ‘khetbuk’ bek in zang lel uh hi.hauzacin\nKhetbuk in a kizang thei mi khat pen a tawpna ah amah leh amah kikhen puk lel hi.\nThudik thuman tawh a dingkip mi bel a puk hangin thokik a, a kinengniam hangin kitawisang kik veve hi. Banghang hiam cih leh thudik leh thuman pen mual leh guamte a kipiansak ma pek pan lei leh van a bawlpa om pan kipan a omsa hi a, leitung bei dongin zong a kip dingte ahi hi. Tua manin a kip a khote ah a kilam mipa, minu in mi hampha hi a, bah hun om taleh dingkik veve hi. Koi gam koi mun peuh ah a om zongin kip a, thudik thuman a kideihlohna mun nangawn ah etteh leh kingakna pi pen in a kineilai ding suangpi ahi hi.\nKinial kitot a omhangin hehlo dingin a lungduai ding mi pen a pil a ciim hi a, heh ding huna heh ngamlo mi pen mi dawilok, meidawi hi in, hehlohna dinga heh pah gamgamte lah mihai ahih manin mipi nasem dingin kizang thei taktaklo hi. A taktak in bel mipi nasem ding mi kaht pen mipi tawh a kizop ding hi a, mipi tawh a kigamlat ding hilo hi. Mipi itna nei dinga, mipi dinmun tel sitset mi hi ding hi. Heh a kul hun thei dinga, zong hehngam pah lel ding hi; hehloh a kul hun zong thei ding hi. Mite khetbuk in om ngeilo dinga, mite suangtat satna in a kiphal ding hilo hi. Thudik thuman tawh a ding kip mi in a puk hangin thokik dinga, a lelh hangin gualzo kik ding hi. Thudik thuman leitung bei dongin a kip ding ahih manin.\nPrevious: Tulaai Leitung Thuthang Tuamtuam Updates November 18, 2014\nNext: ZOFA Cup Nuamtak kizo hi\nZomi Revolutionary Army clarifies\nDialkhai vai alungkimlo Indonesia Hacker te’n Malaysia website bawlsiatsak\nHong sepsak khin zo hi


url: =· Nigeria gam sung saklam teng Boko Haram kici migilo singnuai thautawite in khuapi le khuata kheempeuh peen ISIS kici Islamic State hita hi ci in August 25 ni in taangkokhia uhhi.Hi ni mah in Nigeria gaalkaap te tawh nasiatak in kikaap uha Nigeria gaalkaapte guallel in Cameron gam ah gaalkaap 500 gaaltaaikeek uhhi. Syria, Iraq, Nigeria leh Britain hihgamteng bang ah Islamic state kici Christian te agawltan ziahziah te om hita a ongkhangkhang le uh ei Anungta Pasian biate ading in vaaisah thei khading hi.\n· Thai King in Thai ki ukna buluah Gaalkaap Maangpi General Prayuth Chan-ocha Thailand gam I Kaallak Prime Minister aseemding in August 25, 2014 ni in phalna piakhia ta hi. Mr Prayuth in zong mipi tung ah Democracy ilam khawmding ci zawtna bawlkhia hi.\n· US Kumpi te in IS-Islamic state kici migilo te sahawl in hawl in zialtumding akithawi laaitak in Syria gampeen hih IS te I phualpi khat hi ahihman in US te in Syria huhna kisam mahmah hi huhna o ngngen le uh kahuhnuam uhhi. Tua ban ah Syria gamsung a IS te US ten azialno uhleh Syria kumpi thu ongzaksak kuul hi ci in Syria Foreign Minister Walid Muallem in August 25, 2014 ni in genkhia hi.\n· Piantit gam I President Francois Hollande President hihna pan August 25, 2014 ni in khawl a, amakumpi innkuan sumit in thuneihna kheempeuh Prime Minister Manuel Valls tung ah apkhia hi. August 26 niciang in President cabinet athak honkhiatna neikik ding uhhi.\n· Mexico gam Oaxaca state huamteng ah Hurricane huihpi Pacific tuipi lampan guahtawh kithuah August 24-25 nisung nasiatak in nung a lampi te sia in tuikhang ahihman in ngabeng mi 3 mang in innkuan 10,000 in hamsatna lianpi tuak uhhi. Hih huih le guahpi in USA gam California state sung zong tukaal sung in nawkding khuahun siamte in gen uhhi.\n· Australian Airline te in August 25, 2014 nipan kipan Venleeng tung ah aleen laaitak leh atuahsuk laaitak in phone leh electronics tuamtuam te zattheih ta hi ci in taangkokhia uhhi. Nidang in Vanleeng aleending ciang lauhuai ci in kikhak sak a, tu in vanleeng sette electronics tawh akinawngkaai nawnlo ding kibawlpha ta ci uhhi. US leh EU gam Vanleeng pawlkhat te ah zong kiphal khin ta ahihi.\n· South Korea gam khanglam a om Changwon khuapi ah August 26 ni in guahtam lua mahmah in tuikhang a hihman in Bus pi khat tui in taai a, mi khat si in mi 4 mangthang a, adangteng mihonsiam ten hongkhia man uhhi. Tuikhan na hang in Nuclear Power Plan nangawn khakcip uhhi.\n· Kum 6 sung akikhaakcip India gam Mumbai khuapi sung a om Jew Center amun mah ah kihong kiktading hi ci in August 26 ni in taangkokhia uhhi. Hih Jew Center peen 2008 November kha in migilo te in sim uha, Jew te mi 6 si in migilo 11 India gaalkaap te in kaplum uhhi.\n· Russia te in Ukraine gam a Russia deih thautawi te kahuhkei uhhi ci in zuau agengen laaitak August 26 ni in Ukraine gaalkaap te in Russia gaalkaap 10 Ukraine gamsung nisuahna lam ah man uhhi. HIh thupoi mawh hang in August 26 ni nitumman in Russia President Vladimir Putin leh Ukraine Petro Poroshenko te leengla kikhah ta ding uhhi.\n· Libya gam Tripoli khuapi a Internationa vanleeng tual Islamist Militia te in sim in Libya kumpi tetung pan sutkhia ta uh ahihman in US,French,UK,Germay, Italy te in thukin kikupna aneihkhit uhciang August 25, 2014 ni in nasiatak vauna nei uha, Vanlamtawh asawtlo in zialkik ding ci uhhi.\n· USA gam Virginia state sung aom Fort Lee gaalkaap leenpi a seem gaalkaap numei khat amah le amah azum sung ah athautawh August 25, 2014 ni in kikap ahihman in gaalkaap leen sung tawlkhat kikhak ban ah US kumpi buai man mahmah uhhi. Gaalkaap nu zato kipuakpah a zato pan si hi.\n· Ukraine President Petro Poroshenko in Ukraine Parliament thukhun tawh kizui in August 25, 2014 ni in beisakta hi. Parliament athakding tawh kisai in ongtungding October 26 niciang gambup kiteelna kibawlding hi ci in taangkokhia hi.\n· Syria gamsung a Islamic state migilote encikding in Gaalvanleeng thukan leengsak diadia tading in President Obama in August 26 ni in phalna piata hi. Ahizong in Syria kumpi huh in IS te do ding cihlampang hilo in Syria leh Iraq gam a om IS te kop in doding lam hi ci in Pentagon ten genkhia uhhi. Ahizong in Syria Foreign Minister pa in ko ongzasaklo a IS doding a ongleeng gaalvanleeng te kikaap khiading cimawh ahihman in muhnop maithei tak maw


url: =Pu Trump in Executive Orders 4 letmat thu :: ZOMI DAILY\nposted on 11 August 2020 at 10:01 pm Lomkholna: News, Thomasmung, USA, World\nCoronavirus breaking news: Pu Trump in Executive Orders 4 letmat thu\nCoronavirus stimulus bill vai zani (Friday) ciang Democrats te tawh thu kimna ngah zolo uh ahih manin Pu Trump in agensa mah bangin tuni White House briefing abawl zawh lian ciang Executive order 4 sign thu ta hi. Hih executive orders teng pen nung CARES Act pan aki khanto (extend) kik vi ve ahi hi.\nPu Trump ii letmat athu khiat Executive Orders 4 teng:\nEO#1) Deferral of the payroll tax: Payroll tax tawh kisai executive order sign thu hi. Payroll tax i cih ciang i nasepna paycheck pan hong kila/dawk khia (cut) social security, medicare leh federal income tax te ah i piak den sum te ahi hi. Hih hangin i nasepna paycheck pan nasem mipi te khut sung sum lut hong tam tuam ding ahi hi.\nEO#2) Federal Unemployment insurance benefit (FUI) extension: FUI pen ani kikhanto (extend) kik ta aa nipi khat $600 pan $400 ah kiam suk hi. Unemployment angah khempeuh in mai payment ah $400 ta hong lut kik ta ding ahih manin lungdam huai mahmah hi\nEO#3) Extension of eviction moratoriums (Eviction protection): hih pen COVID-19 hang aa innsap leh inn man (Mortgate) pia zolo te a inntek te leh inn nei ten hawl khiat theih loh nang thukhun (law) abawl uh hi aa, ki extend kik ta ahih manin mi tampi in phattuamna, lungmuanna ngah ding uh ahi hi.\nEO#4) Deferral of student loans (Student loan payment relief program): hih pen sangkah na ah student loan ala khempeuh in kha 6 sung interest piak loh ding leh payment piak loh ding abawl uh hi aa, Cares act pan extension abawl kik hi in student loan la khempeuh in phattuamna ngah ding uh ahi hi.\nAdang update tuam tuam te tunitak ZIUSA talkshow ah akicing zaw in hong taangko khia ning in akua mapeuh 8:30pm (Easten time) in “https://www.facebook.com/ZomiCommunityUSA/” ak kimu tek ni. Thomas On Sian Mung (Thomas Mung Guite) Washington D.C August 08, 2020 Momno Media & Museum\nPrevious: Israel Pau Sian Tuang Tan 10 5D lungdam pihna\nNext: Thuthak tomkim ~ The Tedim Post (10 Aug)


url: =ZAM Thupuak :: 05 March 2017 :: ZOMI DAILY\nposted on 4 March 2017 at 10:05 am Lomkholna: Malaysia, News, Refugee, ZAM, Zomi\nAsylum-seeker Card LEH Refugee Card I CIH KOI DAN HIAM :: Atom mahmah in genni cileng mikhatpeuh Refugee in aki ciaptehtheih nadingin UNHCR te tungah ngetna bawlkul a, tuapen Manglai in “Asylum-seeker” akici ahihi. Manglai alaimal ngiatin akhiatna kitel mahmahkhin himahleh Manglai azanglo pawlkhat te adingin telcian hamsa theihi. (Ngetnget kullo in Zomi te Refugee hikhin hilohiam cih ngaihsutna Concept te atuam in koihphot ni) Asylum-seeker te’n Card atawileh “Asylum-seeker Card” hipahding a, laidal atawileh “Asylum-seeker Laidal” hipahhi. “Refugee Card” cihleuleu ciangin Refugee in aki ciamtehsa te tawi Card hipah hi.\n2013 Mobile Registration akibawl masiah inzong UNHCR in Refugee taktak in aciaptehma in UCL Laidal akitawi ngeina mah ahihi. Ahi zongin 2013 Mobile Registration ciangin UCL Laidal zangnawnlo uh a, tuatang in Card hongzangpak bek uh ahihi. Card apiak zenzen uh hangin Refugee Card hipahlo a, Asylum-seeker Card bek ahihi. Card tuaktuak ahih zenzen hangin “Asylum-seeker Card” leh “Refugee Card” te amanneihna “Value” kibanglo hi. Gentehna in RM1 leh RM100 pen sumlaidal tuaktuak ahih hangin, aman neihna “Value” kibanglo cihdan\nPawlkhat in “Asylum-seeker Card” tettan Renew bawlkhin in “Card mah tawi khalai” ci’n akisial mahmah omthei hi. Pawlkhat leuleu March 01 ni kipanding ahih manin, Card Renew leng laidal tawikha tading ci’n adah mahmah omleuleu hi. Aki sialsial tezong kisialhhuai luakhollo a, adah mahmahte zong dahhuai luakhollo hi. Card tettan Renew khinte kum 1 pan kum 3 pian vive hizaw hi. Tulaitak Renew abawlnailo te abawl ciangin RSD Interview tawh asawtlo in kizomsuak theipah hileh, tulaitak Card tawikhalai ci’n aki sialsial te amakhelhziau nahih namel kuan genthei?\nTuavaimah genkiknuam uh ahih manin zingciang 27 February 2017 (Monday) ni in Fellowship leh Religious makai, siate Meeting khatvei kaikhawm leuleu uhhi. Malaysia gamsung aom pawlpikem sia, makai, Pastor te’nzong asawtlo in hihvai akicianzaw in hong gencianthei khading uhhi. Ref: Zomi Daily\n2017 ZSM LAIBU HONG AP KIK TA UN :: Malaysia zomi Genvai Kipawlna (ZSM) 2017 ading laibu te December 2016 in I hawmkhiat hi a, February kha bei ah ZAM zum puakkik sawm ciat ni cih pen khatvei kong zasak uhhi. Mapang khawm in I sep khopna te Topa’n thupha hongpia sem sem tahen.\nZAM ZUM AH HONG HAWH :: Pastor Niang Lamh Vung– Voklak, Seventhday Adventist Church, Health & Education Department, Upper Myanmar in Malaysia hongzin sungin ZAM ah hong hawhin holimna tampi neih khit ciangin thunget sakna hongnei ahihmanin kilungdam mahmah hi. Topa’n sianu thupha tawh hong tuam sak semsem tahen.\nZAM PALAI TE THUNGET :: ZAM palai te khasim thungetna 02 March 2017 ni-in kinei a Sunway Immanuel pawlpi kem Pastor Khai Sian Tuang in Joshua 1:9 bulphulh in thapiakna leh thungetsakna zong hong nei a tha kingah mahmah hi. Topa’n siapa hongzang semsem tahen.\nZAM ZUM AH THUNGETNA HONG NEI :: Korean Pastor Sasha leh alawm te ZAM zum ah hong hawhin ann kuang um khopna leh thungetna hongneih pih uhhi. Topa’n Pastor Sasha leh alawmte thupha tawh hong tuam sak semsem tahen.\nZAM ZUM AH HONG HAWH :: Dr. Lian Muan Kim-New Testement Consultant of Myanma -r, Koinonia Baptist Seminary sangsia in ZAM ah hong hawh in ZAM zum pa’n Zomi te a ding thu ngetna hong neihsak ahihmanin ki lungdam mahmah hi. Topa’n Siapa thupha tawh hong tuam semsem tahen.\nDAHPIH NA :: Hiangzing khua Pa Siapi Ngo Nang Leh Nu Cing Khaw Huai te tapa Pa Pum Khat Khai-Thatmun beh(Kum 46) in damlohna tawh zato inn pan in 25-02-2017 ni-in hong nusia a, a luanghawm pen Subang Lutheran hanmual ah 28-02-2017 ni-in leiah tuhna nei hi. Pa Pum Khat Khai hangin adah a kap NU/Pa tawh akibangin ZAM zum pi pa’n i dah khawm hi.\nNgeina Van Tuamtuam Ki Leithei :: ZAM zumpi ah ih ngeina vantuamtuam ahi Zopuan Design tuamtuam, Zoniik Design tuamtuam, Puanten, Puandum, Zodial(Silk), Puanlai san, Zokhi, Tanghciin, Khephiau, Zolukhu, Zothungkuah, Zodial cih te akipan naupang puan tuamtuam te deih zah zah ki leithei hi.\nRHB Insurance kilei thei Lai :: ZAM zumpi ah nisim zumhon hunsung khempeuh in RHB Insurance kilei theihi. Hih Health Insurance pen adeih khempeuh in kilei theilo a, UN Card neite bekin lei theihi cih mangngilh kei ni. ZAM pan in Zomi khempeuh in ih bawlding in kong zawn uh hi. Ih zat le zatloh pen Pasian thu hia RM10,000 a khol khinkhian na hihi.Insurance leina dingin UN card copy, omna inn address cihte kisam hamtang hi. UN card a nei zongin kum (60) val sate in kilei theilo ding hi. Nu leh Pa in Insurance card neih khitciang a suak pan naupang te pen Insurance kibawlsak thei nawnlo a, a Nu leh a Pa I card renew ciangin kigawm thei pan hi. Hih Insurance card pen zato lupna bek ah kizang thei a, clinic paina, zato appointment paina te ah kizang theilo hi. Tua ban ah lungtangnatna nei te leh Cancer nei te a card a bawl zawh ni 120 khit ciang kizang thei pan ding hi.\n1. Mang Lian Pau 8. Lian Vung\n2. Lam No 9. Ngaih Pi\n3. Sian Lun 10. Nau Nem\n4. Hau Sian Sut 11. Thang Sian Lian\n5. Sian Huai 12. Thang Lian Mang\n6. Niang Vangh Nuam 13. Do Lam\n7. Zam Dal\n1. Phuta(Phaiza) Sungai Buloh thong ah kikan\n2. Khai Mung(Ngente) Jinjang Lockup ah kibuaipih\n3. Kim Tawng(Ngente) Jinjang Lockup ah kibuaipih\n4. Gin Lam Mung(Mouvom) Jinjang Lockup ah kibuaipih\n1. Naomi Ciin Sian Hoih(Khuabeem) HKL\n2. Nu Man Khup(Mualpi) HKL, ACTS\n3. Thang Ngaih Khual(Lingthuk) UKM\n4. Cing Lawh Kim(Valvum) Ampang Hospital\n1. Ai Do Kap(Saalzang) -RM50\n2. Sia Deng Lian Kap -RM50\nPrevious: Christian Hymn te’ tangthu: Pawlpi A Bul Zeisu Hi\nNext: A mangthangcip Malaysia vanleng vai “Final Technical Report” pulakna omding ~ ZD


url: =US gamsung khualzinna pawlkhat – 31 :: ZOMI DAILY\nposted on 2 February 2016 at 8:00 am Lomkholna: Article, Awnzapau\nDuh leh Maal In Mal Ziahziah\nInnsungteng ka veel khit phitphet zawh uh ciangin ankuang lui in ne tonkhawm dimdiam cih zong om thei lo in, annekna ding thu nget khitteh ko ut bangbang ko duh bangbang tekin duh leh maal in baal mal in ka mal ziahziah uhhi. Kei bang peuhmah pen ka gensa mah bangin kumpi nasep ka seplai in anneek tuidawn a lim theithei a al theithei ane mun mahmah a kinei lei ka hih manin, tua hunnuamte hong phawk kiksak pha mahmah hi.\nTua bang mahin US tun zawh zu leh sa duh bangtak a ka neek zihziah masak penna mah ahihi. Kiphatna loh in zu zong a nam tuamtuam, Zozu, Zuhang, BE, a kipan Johnny Walker Red, Black, Blue, Gold label, Chivas Regal, Hennessy, Oban, XO na dongin zu lim zu manpha mahmah atuamtuamte athawl athawl in kham pikpek dong mah kumpi na ka sep sungin ka zang ka dawn pha mahmah ngei hi.\nTua hi napi’n tua nitak tua zan a ka neek ka dawn uh pen lim kasa phadiak hi. Nuam kasa phadiak hi. Zu leh sa deih bang takin duh bangbang ne kawmkawmin ka kihoho kawmkawm uh leh hun bei lam zong kithei man lo in, khua hong zan pah hanhan hi. Ut lai pipi mah ka anneekna uh zong khim man nawn lo in ka neeksiat pah uh a, inn ka tun uh ciangun zankim mah na khengval leuleu hi.\nTang Zam Lian tawh ka kimuh masak leh ka kiho masak penna uh zong hi pah a, hih bang a hong zindonate mangngilh peuhmah dingin ka ngaihsun kei hi. Ka neek ka taakna uh lungdamna ka thuk zo kei ta uh zongin, Pasian in ama tungah akicing semsem hauhna cidamna daihna lungnopnate hong buaksuk ta hen cih ka thungetna uh ahihi.\nPa Ai Mungte’n An Hong Neekpih\nZan zan a ka lup hak sim pian uh tawh tuni nai 9:00AM khawng in ka tho pan hi. Sun-an ne dingin Ai Mungte’ ( Alex Thang Khen Mung, Nu Junie Hau Lian Vung, Lia Joy Pau San Nuam, tua hun lai aa a suak nai lo – Tg Aaron Tuang Sian Kip Mung)te’ innkuan in hong zawn a, Sen ansai khatah duh bangtakin neektheih taaktheih a tuamtuam a khum a al akicing takin kikoih zihziah in duh zahzah neek ding ahihi.\nMikangte mah zong lian etlua kha ka hi tam.. Kawlgam ah coke, orange, lemon cih a thawl a hi a, a bung tawh kibawl ahi zongin, dawn theih ding om euau mah hi ven, soda tam ci in ka dawn ngei kei hi. Ahih hangin hi lam ka tun ciangin a mau anneek tui dawnte amtamm pong mawk in ciangtan nei lo in ka ne ka dawn a, ka gil vahna pen ka gimpih thei liang hi.\nPrevious: Brazil Olympic ciangin meilah tawiding Refugee khat kizangding\nNext: Pitek Putek Kepna (Old Age Homes) ~ Hau Za Cin\nKhual zinpa’ la (Meditation on Psalm 121) ~ Rev. Dr. Pau Khan En


url: =BIAKPIAKNA SANGIN...ka deihzawk ~ MUC\nBIAKPIAKNA SANGIN...ka deihzawk\nAdmin 7:36:00 AM Articles, Conference Pianna thu, Religion Articles\nBIAKPIAKNA SANGIN . . KA DEIH ZAW\nKham Khen Pau,\n(June 17, 2014 Tuesday 10:12PM)\nIsaih 1:13 sungah Pasian in Sabbath deih nawng keng acih thu Hilhcianna:\n1. Pasian in Sabbath deih nawnlo ahihman-in hih kammal a paukhia ahiam?\n2. Banghangin Sabath le khadet nite ka muhdah hi, Pasian in ci hiam?\n3. Tuate ama piak, asawl mah hilo hiam, cihte ensuk in nambat 1, le 2 idawng kik ding hi.\nTua adingin , deihmun bek tang laklo-in athudopphah(context) itel ding thupi hi.\nMaymyo ka omlai, 1993 gual Sabbath nikhat-in, huangsunga vaimin gaute, naupang khat in ong gusim den hi. Kei zong ka pang sim hi. Huangsung onglut ciangin mi 2 ongpha uha, khat pen kongkhak ah gaalvil in om hi. Akhatpa in vaimimgau abal laitakin paikhiankhian-in a ban ah ka man hi. Lau lua-in ong khah in, Ks 60 ong pia ning ong ci hi. Tua laitakin gaalvilpa lau-in taisim hi. Ka matpa amin kadot ciangin,” thei keng,” vive ci hi. Na nute, na lawmte in ong bangci sap hiam ci ta leng, “Thei keng” ci den hi. Na min na gen leh na vaimin balsa gap 3 teng ong pia ding, ka cih leh, tua le gap sawm ong pia in maw, ong ci sawnsawn hi. Tua ciangin aban khau gak semsem in, na gen kei leh Police ah ong puak ding ci’n inn sunglam-ah kapai pih sawm leh, “Vok nam, vok gimna, kei ut ke’ng “ ci hi. Innkim etpih in voksa ne kei ung, veng pualam-a Lisu-te khawi gimnam bek hi, cih kawm in vok mulo ahihmanin, innsung ah ong lut ngam pan hi. Tutphah tung ka tutsak leh, “Na tanu ken thei, ko sang kahkhawm” ong ci lai nong hi. Na min na gen kei leh Police kiang ong puak tading hing, ka cih teitei ciangin, “Norman” hi ong ci hi. Amah pen SDA bang maha voksa nelo biakna nei khat ahi hi: Vok gim nam tuazaha lipkhap zah dongin abiakna ah citak bilbel napi, vaimim gau guk ding le min gennuamlo-a zuau phuah ding pen haksa salo mawk zaw hi.\nHmmm, biakna icih pen kingeina seh leng, ngeina khat suak lel-a, cihtak mahmah hang, biakna hihna taktak ahi nuntakna omlo theimawk ahi ve maw!\n1. Judah mite Biakna le Gamtat kituaklo--lampial:\nJews-te in Pasian nusia, mangngilh uh hi. Sakolte late in apu thei lai buangsam napi Jewste in Pasian mangngilhta cin Pasian in Isaih tungah gentehna pia hi(1:2-3).\nPasian bangci mangngilh uh hiam?: Mawhna le gitlohna lungsim vom, tua tawh khangin gamta uh: tua pen Topa anusiatna uh hi (1:4).\nTua manin gim thuak dinguha, a gam uh ki nusia ding hi, ci. Zion tanute(Jerusalem khua mite) lobuk bangin kinusia ding hi, ci hia(1:5-9).\nJerusalem le Juda-te pen Sodom le Gomorrah tawh genkak zah dongin Pasian mai-ah gilo uh(1:9-10)\n2. Itna, thumanna, dikna le hehpihna Awlmawhlo sa-in Biakpiak Kuhkal Pong mawk pen Pasian in Deihlo:\nTua huhau-in Pasian kammal anuai-a bang hi:\na. Ngai dih un, na biakpiakna neunaute uh bang ahiam? Kei mah in bawgtal thau limci tampi biakpiak na ding in kisam ka hi kei hi. Biakpiakna sisan hangin ka nuam tuan kei hi. Biakna pia dingin nong pai uh ciangin bang hangin biakinn huang kihhuai in ong sik nahi uh hiam?(1:11-12) Hihte ah Judahte in Pasian tungah biakpiakna ahahkat mahmah hangin Pasian lungdam lo cih ong lak hi. Bang hang hiam cih leh, gitlohna, nusialo in biakpiak hangin akhiatna omlo hi Pasian in aci nuam ahi hi.\nb. Tua manin, man neilo biakpiaknate ong paipih nawn kei un, sabat le khade nite leh kikhawpna te ka ning hi ci maita hi. Ahangpen, Judahte in tuate hahkat in abawl uh hangin, Pasian deih lungsim thumana, itna, migitnate awlmawhlo uh ahiman hi. Thungetna saupi na behlaplap uh hangin khut tungah sisan bangsa in thungetna saupipi na neih uh hangin ka ning hi ci hi. (1:15)Tuate omlo-a sabath, khadet nite ah biakpiakna a paipih hangin lungsim kipuahphatna omloa biakpiakna pen Pasian in deih masa lo hi(1:13-15).\nEi etteh dingin lungsim sung thumanna le migitna, itna awlmawh lopi a sabath tan voksa nekloh bek pen Pasian lungkim zolo hi, cihna hi.\nKipuahphat ding Sawlna:\nc. Na khut uh silsiangun, gamtat hoih kisin un, thumanna zongun, na gamhtatna uh puahpha un, tagahte hu un, meigongte panpih un, Topa in ci hi(1:16-17).\nd. Ong pai un, kikum khawm ni, na mawhnate uh sisan abat hangin, vuuk bangin kong paak sak ding hi. Thu mangin nong pai uh leh, leitang pan un gah hoihbelte na ne dinguh hi; nong nial uh leh namsau in ong valh ding hi, Topa kei mahin kong gensa hi, ci hi(1:18-20).\nBanghangin Juda-te Biakpiakna Pasian in deihlo?\ne. Bang hangin Judahte tua dinmun tung uh: Thuman thutak tui vung abatna Judahte banghangin numei paktat le mithat-te dinmun tung hiam? Ahangin na gamukte uh in langpangte vive asuak uha, gutate tawh kipawl uh hi. Golhguk sum bek tawh nasem uha, thaman bek lamen uh ahihmanin, tagahte hulo uha, meigongte thu amau kiang tung zolo hi, ci hi(1:23).\nHih atunga (a,b,c, d, e) thu omteng ikaih khop ciangin, Juda-te le Pasian kikaal ah thu omzia ong kimu thei hi. Pasian in Juda-te pen thuman le dikna kemcing dingin asawl ahi hi. Tua adingin biakpiakzia tampi zong pia hi. Tua biakpiakziate in dikna le thumanna bulphuh nading le nuntak pih nading ahi hi: thuman thutakna, itna, hehpihna, khualna nei ding uh ahi hi. Tua ding kimlai, makaite akipan, a minam bup un, ngongtat, hehpihna neilo, meigong tagahte pampaih, letsong le golhguk piazote bek huam bawl uh hi.\nTua bangin Pasian deihloh teng gamta napi uh, sabath , khadetni, le biakpiakna te kuhkal tak in pia vet uh hi. Tua bang hi leh Pasian alung kim ding sa uh hi. Tua bang gamtat kihhuai tawh sabat khade ni le biakpiakna neih pen Pasian in ning ingh, akihiatna om kei aci ahi hi. Pasian deih pen thuman diktatna, hehpihna, khualna lungsim bulphuh biakna ahi hi.\n1. Hih attunga thu omzia ah, Pasian in ama piaksa sabath le khade nite mawk deih nawn vetvetlo-a a gen hilo hi. Tua Sabbath le biakpiaknate laigil ahi Lungsim siangtho le gamtat siangtho awlmawhlopi Juda-te in a sabath, khade ni le biakpiak akuhkal pongmawk uhpen kih ing aci ahi zaw hi. Tua Sabbath le biakpiakna dangte pen Kha nuntakna taktak-ii lim bek hi-a, ataktak pen Pasian deih itna, thumaanna, dikna, khualna le Hehpihna ahi hi. Tuateng kinlopi-in,Norman bangin, Juda-te in a puatham biaknateng kinbawl zaw kha den uh hi—agol penpen meh neu tawi sak uha, aneupenpen meh gol tawi sak-in lehbulh uh hi. Tua bang lungsim tawh Sabbath atan pen uh deih keng aci hi beka, Sabbath limlim pen Pasian in deih lo hi ci-a, tua Laisiangtho mun bulphuh pen, athudopphah tellohna le a khiatna lak khialhna ahi hi.\n2. Biakpiakzia man khempeuh in laigil le deihna nei ciat uh hi. Biakpiakna man le dik nangawn tawh ibiak ciangin, tua thulaigil ahi, Pasian deih itna, thumanna le dikna, hehpihna le khualna te(Late 85:10) a om kei leh tua biakpiakna pen Isaih huna Juda-te Sabbath tan mahtawh kibang dinga, amawkna hi veve hi, cih Isaih 1 sung thu in ong musak hi.\nArticles Conference Pianna thu Religion Articles


url: =Democracy leh Zomi te nuntak zia (Socialism vs Democracy) ~ CS Dal :: ZOMI DAILY\nposted on 25 May 2016 at 8:21 pm Lomkholna: Article, CSDal, Politics\nZomi a tam zaw Democracy vai in, tawm khat te Socialism vai mahmah lai:\nDemocracy leh Zomi te nuntak zia\nSocialism cih ciang in, a tam zaw in party khat (one-party system) tawh ki-uk na hi a, gam makai pi te in gam leh minam a ding in, a mau hoih sak bang in, makaih na leh geelna (central direction and planning) tawh kalsuan hi. Kumpi makaih na, kumpi geelna bangbang in, a dik zong in, a sia zong in, lung kim zong in, lung kim kei zong in zuih loh pha mawh hi.\nSocialism or Dictatorship tawh ki-uk na ah, mimal suah tak na zong tawm mahmah a hih man in, kumpi te dik loh na khat peuh ahih kei leh, kumpi deih loh khat peuh na gen khak leh gilbeem ah hong khum thei lai uhhi. Nang hong khum (mat) zawh kei uh leh, na innkuan, na nu leh pa, na sanggam te dong na leng in, sim mawh na, bawlsiat na hong nei thei uhhi. Kawlgam pan a khang khia Zomi te in telsiam mahmah ding hi.\nZomi te zong ki pawlnakhat (one party system) sung ah ki pumkhat theih nang hanciam na tampi ki nei khin hi. Ahi zong in, hanciam na te tangtung zo taktak nai lo hi. Zomi te pen ei tum tak tek in, ki pawl na tuamtuam tawh a kalsuan nuam pha deuh minam te i hihi. Tua ban ah a pil a siam hi ta se kei leng, ngaihsut na leh upmawh na te suakta tak in gen khia thei ziauziau te hi hang.\nHi bang in, kipum khat theih loh na pen, a sia/ diklo ding a bat hang “Democracy” vai mahmah hi. Democracy cih pen kipawlna khat bek hi lo in, multi-parties system hi. Ki pawlna tuamtuam, policies tuamtuam tawh ki lam ki-uk na hi. Mimal kim in a ki kim in suahtakna (equal rights) nei uhhi. Pilna nei ta kei zong, pumpi poina (disability) nei phial zong, khuak a cing kei phial zong in, ki neu muh, ki sim mawh cih bang om thei lo hi. A om mah leh zong, tua a simmawh te, a bawl sia te ki-uk na thu khun in a kisam bang in, thu khen ding cih na hi.\nDemocracy ki-uk na ah mimal suah tak na nuam tak in kizang thei hi. Hong uk kumpi te siatna, diksak lohna te suakta tak in ki gen thei hi. Mimawl hi a, mihai a hi zong in, mimal ngaihsutna te suak tak in ki gen khia thei hi. Opinion a hoih om ding, a hoih lo zong om thei mah ding hi. A lung kim om ding, a lungkim lo zong om ding hi. Tua pen ‘democracy’ vai mahmah hi.\nZomi te kipawl na khat sung ah kipum khat ding sang in, ki pawl na tuamtuam a deih minam te i hih na pen, democracy system, a zang minam te i hih man hi thei kha ding hi. Ki pawl khawm in nasem khawm hi le hang, Socialism maw, Dictatorship maw a zang minam te suak kha ding hi hang. Sanggam Falam, Khalkha te a ki pawl thei i cih zong a hoih na a tam mahmah hang, Socialism a zang na hi gige uhhi.\nTua ban ah Zonet sung a hi zong, Zomi media tuamtuam pan ahi zong in mimal khat ciat in ngaihsut (opinions, ideas) tuam tuam te, suakta tak in i at theih, i gelh theih na zong “democracy” vai semsem hi. (Freedom of press, nei mahmah cih na hi pah hi)\nAhi zong in, ‘democracy’ vai pen hoih mahmah hi ta se leh, Zomi sung ah lungsim picingna i neih zawh ding tampi tak kisam lai a hih lam zong hong phawk sak sem hi.\nThu ki gen khat peuh ei deihna tawh a ki tuak kei leh, mimal kiko, simmawh na peuh suak sak in, (gilbeem khawng kikhum dekdek, innkuan pih te khawng ki simmawh sak dekdek) kha pahpah thei hi hang.\nNung deuh mah in, lawm te khat tawh ka kikum uhhi. Kawlgam ah zong, ZNC bek hi lo in, Zomi min tuamtuam tawh political party nei ngeingai leng Zomi MP tampi ki nei thei zaw ding, mipi te ading in teel theih ding (Choices) om zaw ding hi ci in ka gen leh:\n“Zomi te pen lungsim picing kinei nai lo a hih man in, Zomi party khat leh khat kikal ah party vai hi nawn lo in, mimal ki muhdah na, ki lem loh na hong suak thei ding a, ei sung teng, buaina leh supna tam zaw ding hi,” ci in hong dawng kik hi.\nZomi te lungsim picing i neih zawh ding thupi mahmah hi. Tua hi leh idea tuamtuam, opinion tuamtuam ki bat loh na te hang in, mimal ki muhdah na, mimal kiko na, mimal ki-tot na te piang nawn lo pah ding hi.\nPrevious: Pasian’ thupha tawh a kidim leitung\nNext: Cikciang koi ah ih ciah nawndiam? ~ Cope Suan Pau


url: ='' ZOMI NAM NI HONG PIAN KHIATNA ZIA '' By - C. Thang Za Tuan - Laibu Saal\nHome > Thuluui/Articles > '' ZOMI NAM NI HONG PIAN KHIATNA ZIA '' By - C. Thang Za Tuan\n'' ZOMI NAM NI HONG PIAN KHIATNA ZIA '' By - C. Thang Za Tuan\nZomi Nam Ni pen Tuunkha (February) 20 ni-in kiciamteh hi. Hih ni in muhna toi tawh hong piangkhia vat hilo-in minam leh gam itna lianpi tawh hong kipan khia ahi hi. Hih Zomi Nam Ni hong piankhiatna thu pen thuk-in zai-a, zong sang mahmah hi. Hih ni-in Zomite’ adingin suahtakna, ki-it kilemna, minam vai leh cikmah cianga a mangthang ngei nawnlo ding Zomite’ tangthu mungpi khat ahi hi.\nZomite’ adingin Zomi Nam Ni a hong piankhiatna thu tel taka ih theihtheih nadingin hih banga a hong piankhiatna tangthu tawmbeek ih theihloh kiphamawh hi. Mikang kumpi in ni suahna lam gamte hong keeka, India ciang hong tung ta hi. India panin Kawlgam khanglam teng 1824 kumin hong la hi. 1852 kum tak ciangin Kawlgam phellang hong laaksak khin ta uh hi. 1885 kum ciangin Kawlgam buppi hong nuaisiah uhhi.\nTua hun laitakin Zogam pen ei le ei ki-ukna India leh Kawlgam kikal-ah om hi. Zogam in Kumpi neilo-in mi khempeuh kumpi leh nautang kici hi. Ki-ukna Thukhunpi kineilo hi. Hih bangtengin gamkeek, huang-eu Mikangte in hong muh ciangun Zogam hong sim uh a, kum tampi hong sim khit 1896 ciangin Zogam hong la zo uh a, 1907 ciangin Zomite’ deihna hilo, Mikang kumpi deihna tawh ki-ukna hong bawlsakin Zomi tangpi tangta deihna donglo-a, Zomi leh Zogam uk ding Ukpi (Feudal Chief) hong guan ziau uhhi.\nTua banga hong bawlnate uh kithuak nuam tuan lo-in Kawlgam sunga om minam kimte tawh a kibangin Zomite in Mikangte ih dona tangthu ciaptehna-in Zomi Nam Ni hong piankhia ahi hi. Tua tangthu leh-et kik leng:- 1939 kum khit ciangin suahtakna ngah nanga hanciamna hong nasia semsem hi. Zomite’ khuamuhna zong hong zai semsema, Zomi Kipawlkhopna panmunlente in gamkeek Mikang kumpi’ tungah anuaia bangin nam 9 na ngen uh hi. Tuate in:-\nZogam in Zanggam tawh a kibanga ki-ukna lama phattuamna angah nading.\nZogam ki-ukna pen Zomite deihna tawh kizui-a Thukhunpi bawlnang.\nZomite mimam dangte tawh liangko kikima kizop theih nang.\nHih atunga ngetna nam 9 te Mikang kumpi in a piak ding sangsikin, hih kipawlna a bei nang hanciam lai hi. Makai teng zong gamvai (politics) a sep nawn loh nang uh thupia zawsop hi. Ahih hangin mipi-in Mikangte’ vaihawmna a deihlohna uh nakpi takin lakkhia uh ahih manin Kanpetlet pan Mikangte taikhia uh hi.\nKawlgam in Suahtakna ih ngah cil ahi 1949 kum-a ki-at Gambup Thukhunpi tawh kizui-in Paliman (Parliament) a a dawl tungnung leh a nuainung ci-in dei nih om hi. Zomi namte adingin tua Paliman dawl nih aitang palai puak ding hong kul ta hi. Palimanah Zomi tangpi tangtate’ lungkimna tawh a kitel palai puak ding ahih hangin Minam kim Palimante- ah gamke dangte bangin Ukpite leh Khawk-ukte’ tel palai puak ding maw- cih thu kitelkhiatna hong omta hi. Tua thu siangsak dingin Zomite kimtaka thu kikupkhopna akhatveina Zomi Nambup Khawmpi (Zomi National Conference) Falam khua-ah 1948 kum Tuun kha (February) kha 12 ni pan 22 ni dong nasia takin kibawl hi. Tua khawmpi a ni nihni-in Tedim pana Pu Thang Khaw Kai in thu sunna nei hi. Tua in Suahtakna ngah ma hun lai-in Zogamah Gamkeekte’ hong nutsiat gamah hoihlo ahi hi. Ukpite leh Khawkukte’ hong uk cipna hanga a piang mi zawng tangpi tangta’ tungah kilawm kituak lo-a siah donna, kuli vanpuate thaman pia lo-a sawlna, mizawng nautangte in khua-ul sisan luanga a thalawhsa, a sepsa tungah thuman lo-pi a laksakna, akipan a thuneihnate uh uang zatluatnate’ hangin nakpi takin gentheihna kithuak hi. Tua ahihmanin hih Ukpi ngeina tawh ki-ukna a zung natawmin longkhia-a ei leh ei suakta taka mipi’deih ngeina tawh ki-uk na’ng cih ahi hi. Tua a thusun pen Falam khua huam Lailun khua pan palai Pu Chun mang leh Kanpetlet pan palai Pu Thang Muangte nih in thukimpih pah uhhi. Tua a thusun thukimpihna mipi vote tawh a khensak uh ciangin mipi 5000 sung pan vote sagih bek in nial-a vote 4993 in thakhat thu-in lungkimpih ahih manin kikipsak pah hi. Hih banga atamzaw thukimna tawh Ukpi ngeina a kibeisak nadingin Zomi nam khempeuh mipi’ deihna tawh ki-ukna ahi Democracy huihdam kidik kha a, khuamuhna mittang hong keuh ta hi.\nHih banga kikhopna a kibawl khit phetin thuvaihawm pawl in Ukpite a kibeisak manin liauna (compensation) dangka 500,000 piapah hi. Tua dangka pen a zaa lianpen panin a zaa neupen dong 70,000; 20,000; 5000; 1000 leh 100 cih bangin seh hawmsak uh hi. Tua pana kipanin kum tampi a kithuak ki-ukcipna, kigawtna leh Ukpite’ siahkaihna khut nuai pan kisuakta ta hi.\nHih banga Falam khua-a a kibawl khawmpi in gamkeekte’ hong nutsiat gam hoihlo ahi ukpi ngeina tawh ki-ukna a kibeisak bek tham lo-in, Zomite’ khang tangthu sungah kithutuah diamdiama Zomi Nam Ni bawl theih denna ,\nMipi atamzaw deihna tawh ki-ukna ahi Democracy ngeina zatna Suahtakna a ngah cil Kawlgam sunga teeng minam tuamtuamte tawh liangko kikim a,\nKipumkhatna ngahin ih gam a kip den na’ng leh Zomite minam vai lampan deihta kipanpihna zong ahi hi.\nGamkeekte’ hong guat gamh hoihlo Ukpi ngeina tawh ki-ukna a beina ni ciapteh nadingin Theinosih kha (February) 20 ni pen Zomi Nambup adingin ni thupi pen ni hi, cih Kawlgam sung bek thamlo leitung buppi in hong theihpih nading deihna tawh 1950 kumin Falam khua-ah Zomi Nam Ni nasia takin kibawla, tua lai-ah Kumpipa Sao Shwe Thaik leh a pawlte zong na kah uh hi. Hih bang teng ciangin “ZOMI NAM NI” hong piangkhia ahi hi. Zomi a kici peuhmah in hih ni thupi ni kumsimin bawl dena, a kip tawntung nadingin Zomi khempeuh ii mawhpuak ahi hi.\nZOMI NAM NI A PHAWK HUAI NA\nFebruary 20, 2002 ni pen Zomi namni kum 54 cinna hi ta hi. Ei Zogam khamtungah atung nunung pawl, kum zalom 14 hun peka kipanin eimau Hausa leh Ukpite tawh limtakin ki-ukna a kicianin ih nei hi. Mikhang gamkekte in, Kawlgam hong uk khit ciangin ei Zogam pen kawlgam ii gam khat (province) in 1896 September kha-in hong ciapteh sakin 1896 Chin Hills Regulation Act tawh ih zatngei Ukpi ki-ukna mah hong zang paisuak sak uh hi.\nKawlgambuppi in 1948 kumin suahtakna ki ngah kikin Parliamentary Democracy tawh ki-ukna hong kilaih ciangin, ei Zogamah zong Ukpi ngeina kizang nawnlo-in Council kiteelna tawh kilaih hi. Tuabang hoih tak a kilaih nadingin ei Zomibup in Falam khua-ah mihing Tulnga val kikhawmin thu khensat ni a hi February 20, 1948 pen Zominam ni ci-in 1951 kum ciangin ki kipsak hi.\nZomi namni hong tunsialin ngaih sut huai leh phawk huai a thupite lakah thu nih om kasa hi. Tuate in Ei Zomi kithutuah nading leh khantoh masuan zawh nading cihte a hi hi. Nidang lai-in Ki hawh kikawmna a haksat manin khua khat leh khua khat zong mindang pi kisa kha liang hi. Ih pau leh awkaihzia tawmtawm akilamdan manin mikhual-in ih kingaih sun kha liang hi. Tu-in khat leh khat kipi, kikawm, kimu, semkhawm a ih om ciangin midang sadang ih hih het lohna kiphawk semsemin kitheih siam, kisang siam ta hi hang.\n50 veina Zominamni Golden Jubilee Yangon-ah a kibawl lai-in Zomite khantohna ciaptehna Golden Jubilee Commemorative Magazine laibu limci mahmah khat hong bawl khia uh hi. 52 veina Zomi nam ni bawl Yangon Commiteete in Zomi pianzia sutna, Ngeina, khantohna leh mailam ngimna ci-in Myone buppi sagih in sehin thukanna kinei a, tu-in a laibu-in Zomi nam ni lapin hong suak khia ta hi. Tua banah a thupi pen khat in ei Zomite Chin ci-in Kawlgam, Vaigamah hong kilawh hangin ei leh ei Zo, Lai, Cho, Sho, Yo, Yaw, Khu ci-in Myone zui a ih kilawh ngeingei pen phungpi khat, ih pianna ih Pu’ min kibang gegu pen lawhna leh ciaptehna kibang lo lel hi kha ding hi cih ciang kitungta hi.\nTu hunin Pilna, Siamna khangto mahmahin Kawlgam zong hong khangto ta hi. Kawlgam sung a om minam lakah ei Zomite zong a tuantual ih hih khak loh nading leh mailamah kithutuak a, masuan zawh nading nakpi takin tel a, Ih “ZOMI NAM NI” ih thupit sak ding phawk huai kasa mahmah hi.\nDeputy - Director General\nBasic Education Dept.,\nItem Reviewed: '' ZOMI NAM NI HONG PIAN KHIATNA ZIA '' By - C. Thang Za Tuan Description: Rating: 5 Reviewed By: Cinpu Zomi


url: =Kawlgam sung Vanleng Kikawm Thei ta - TUNGZANG NEWS\nKawlgam sung Vanleng Kikawm Thei ta\n(TZN) - Kawl gamah Myanmar Airways International te in gam sung mun tuamtuam ah khualzin mite' zattheih dingin Vanleng bupsap ( Hire) theih ding geelna nei uh a, naikhat US$ 1600 le tua zah tawh kikim Kawlgam sum (Kyats) zong tawh kibupsap(kawm) thei dingin khensatna nei uh cih kiza hi. Tua bang a kikawm thei ding vanlengte pen F-28,F-760 namte hi dinga, Nai khat pan nai 18 sung kizaangh thei dingin gen uh hi. Tua vaihawmna pen adiakdiak gamdangmite' ading lem mahmah banah Myanma Airways te zong summet bawlna lampi hoih khat ahi hi.\nTua banah US bawl mi 19-20 tuan theihna zattang zang vanleng nam tuam khat zong kawm / zattheih dingin a baihsa in koih uh ci hi. Kawl gamsung (Domestic) teng ah a leng den mah ahi minngahsa Airline minthang pawl khat zong tua bang mah a kikawmtheih na dingin, Myanmar Airways International zumpi a thuneite in gen uh hi. Vanleng bupsap nuamte in Ministry of Transport zumpi le Myanmar Airways tawh kizop dingin gen uh hi.\nTua a kikawm theihna ding mun tawh kisai thukhun nei uh a, Private nasepna (Company) te le kizopna hatsakna tawh damlo Thukin omna (Emergency) te, tuahsiatna khat peuh hang in Hotkhiat ding le zonkhiat ding akisapna munte, Nam gim khuk tawhna ding nasepnate ah kikawm thei ding ci hi. A diakdiak in kizopna haksatna mun ahi Zogam khuapi khua neute ah mi tampi kipawl khawmin kikawm thei ding ahih manin,Pasian thupha khatin kingaihsun hi. Minam dangte in a kawm zawh uh le Zomite in zong kikawm/ kizangh zo lua ding ahi hi.\nSource : Crazybag Online Family & BBC